qundao/data-zh-poetry huggingface dataset:
耕织图联句
作者：弘历
朝代：清
体裁：七言排律

民为国本食民天，布帛资衣并重旃。首祚应廑耕织计，始和遍洽赋租蠲。闾阎感为盈宁切，堂陛情教喜起联。任养适占符岁美，元调最好报春宣。泰坛先甲诚殷展，慈箓长庚庆益绵。吉旦宜人过剪綵，令辰戬谷称分笺。重华宴接蓬瀛界，太蔟音谐角徵弦。饫德心难忘每饭，劭农旨复示初筵。石渠弆溯于潜藁，玉版摹成仪甫编。粉本形容犁列次，茅檐景状俨陈前。韶时浸种黄盈簏，春水生波绿满川。举趾正当四之日，操蹄预祝万斯年。隔林闻扈侵晨趁，越�鞭牟冒雾牵。信手稳扶奚藉跋，疏牙深剔讵留鬈。盘桓碾使泥匀腻，历碌移凭泽缓潺。撒效麻姑戏经宅，种侔雍伯布蓝田。薙根炼壤丛丛蕴，曝汁融膏絮絮填。乍茁针尖能刺毯，便抽线脚罢铺毡。循畦擢剡蹲身数，画罫排科布指骈。恶似穮惟抽楚楚，怀新苗欲达芊芊。存良除莠功须进，饷妇携儿教寓传。壅耔更勤加一再，薅荼迭密中参连。鹿卢□斗输河润，鸦尾衔车匝岸翩。汗笠云蒸酬袯襫，腰镰霜绽慰胝胼。筑将隙地平逾砥，累就崇墉近抵椽。比屋耞轮衡对宇，堆场柄积后增先。中闺箕帚争扬袂，下品秕糠尽弃筌。磨转团团雷迅走，珠跳磊砢琲低县。纷纷落硙喧梁庑，扑扑驱尘夺蜀湔。筛历千巡誇白粲，罗非只目得红莲。仓囷一旦宛登矣，辛苦三时岂易焉。玉食敢忘已饥训，宵衣弥念妇功专。房星贻孕胗孚膜，窗日涵晖脉在泉。轻翮徐捎霏堕屑，薄蹄微振软浮綖。劬因拭露乾方饲，听拟挥毫响杂蠕。摊柘懒茹才小困，蚑筐乏力已初眠。莺啼任尔呼慵起，蝶梦关渠卧又坚。那较海棠酣不足，恰随人柳踠堪怜。马头戢戢交差队，蚁阵离离各比肩。戴胜降从徵夏令，仓庚鸣解叶豳篇。蚕房叠置箔凡几，蟫首欣餐叶以全。火爇松明精㨂择，簇围藁束竞夤缘。寸葹待吐思辽邈，尺蠖求伸势曲卷。黏处长丝矜十茧，焙馀斜旭掠三砖。回回结縳圆疑瓮，颗颗爬搜洁胜蠙。挑备缫盆高等贮，拨充澼絖副材搴。灵奇底羡樽桑远，藏罨良依梧井偏。渍鼎引端生缭绕，挼丸绎绪费烦撋。偶居漫配蛾眉子，物化犹遗羽蜕仙。南陌遵行闲娣姒，西陵赛社荐牲牷。对篝还自愁明灭，掉篗宁辞屡转旋。引直理繁慎如綍，同条共贯径于弦。繀舆轧轧松盘髻，莩管纤纤繄裹拳。阖辟咸凭提综剖，纵横尽付掷梭穿。葩攒顺序枝承跗，彩错回文玑运璿。裂下鸣机擎甫重，量来裁尺熨尤平。经营意匠称观止，仿佛神工逐境迁。卷俪只今完璧府，贉单畴昔判珠渊。暗门孰与蛇添足，携李徒标蟨半蜷。證印缣均仍荟萃，装池缥匹互鲜妍。楼诗程画迹双绝，旧咏新题韵总沿。正误传真重考订，探原辑委汇陶甄。稼多轩北刚相映，织贵堂南致足诠。艺苑披图方幅肖，镜斋延赏曲廊镌。著明本计宸垂象，斟酌群言宿丽躔。代辨宋元删小玺，跋收姚赵表洪权。珉兼风侯花翻锦，拓捧霞纹翼妥蝉。家法圣功诚合揆，帝歌臣拜倍抒虔。贡乡瑞溢吴都八，徂隰嘉赓周颂千。既饱既温臻既泰，惟丝惟粟凛惟乾。雕文农事伤斯盛，纂组女红害亦然。汉诏何曾弗熟读，施行未逮愧迁延。
耕织图题句
作者：弘历
朝代：清
体裁：七言绝句

岂不诗题图以识，欲看活画得真情。三眠欣暖一耘润，庆慰中饶敬惕生。
耕耤斋居
作者：弘历
朝代：清
体裁：五言律诗

中祀斋两日，同然敬一心。仲春已和鬯，广殿亦深沉。静此万几敕，纷其众理斟。渐增愁雨意，风每逐轻阴。
耕耤斋居
作者：弘历
朝代：清
体裁：七言律诗

中祀虽云两旦斋，一心敬岂有殊差。暮春祇盼云生宇，北景已看日下阶。湿土龙孙生埭笋，细阴兔日吐宫槐。披芸宁为资该博，欲溯文言究道荄。
耕耤日作
作者：弘历
朝代：清
体裁：五言律诗

吉日临柔亥，亲耕举暮春。崇班率三九，本务倡臣民。周礼威仪具，豳风景物新。云容将酿雨，膏泽应经旬。
耕耤日作·其一
作者：弘历
朝代：清
体裁：七言绝句

扫地为坛式古仪，房星晨正届兹时。由来我簋嘉盛进，都是先农厚贶垂。
耕耤日作·其三
作者：弘历
朝代：清
体裁：七言绝句

甘膏才喜被京畿，软日轻风飐綵旂。试上观耕台上望，今年耤礼倍光辉。
耕耤日作·其二
作者：弘历
朝代：清
体裁：七言绝句

甸人治亩平于掌，驯㹀施犁直似弦。惭愧胼胝终岁者，敢言农务率身先。
耕耤日恭祭先农坛礼成述事
作者：弘历
朝代：清
体裁：五言律诗

廿七承明祀，八旬近次年。及兹能执礼，于是尽心虔。兴谷功垂古，绥丰惠助天。礼成逮观瘗，欲退意卷然。
耕耤日拟禾词·其一
作者：弘历
朝代：清
体裁：七言绝句

耤田耕罢得禾词，不是杨枝及竹枝。前日东风送微雨，今朝南亩喜新滋。
耕耤日拟禾词·其三
作者：弘历
朝代：清
体裁：七言绝句

观耕台上日华明，次第三王及九卿。自是劭农无贵贱，得教田父笑相迎。
耕耤日拟禾词·其二
作者：弘历
朝代：清
体裁：七言绝句

綵缀芦棚猎惠风，载耕帝耤祝年丰。绀辕黛耜非繁饰，黻冕由来致美同。
耕耤日拟禾词·其五
作者：弘历
朝代：清
体裁：七言绝句

春郊饱看新耕遍，此日亲推未或迟。都为今年膏泽普，勤劬举趾率先时。
耕耤日拟禾词·其四
作者：弘历
朝代：清
体裁：七言绝句

亥日惟柔早吉蠲，骎骎六辔及时旋。河阳才子曾为赋，不重摛华重课田。
耕耤日拟禾词四首·其一
作者：弘历
朝代：清
体裁：七言绝句

雨歇春田润浥时，南郊千亩旧章垂。习劳讵止知农苦，民命攸关念在兹。
耕耤日拟禾词四首·其三
作者：弘历
朝代：清
体裁：七言绝句

金犁升降饰飞龙，致美无非为重农。遍陇土香受新种，恰逢甘雨昨朝浓。
耕耤日拟禾词四首·其二
作者：弘历
朝代：清
体裁：七言绝句

平畴膏沃不生尘，穑典重逢吉亥辰。黛耜青箱看已熟，由来无事必躬亲。
耕耤日拟禾词四首·其四
作者：弘历
朝代：清
体裁：七言绝句

丽日和风飏綵鞭，农祥大吉是今年。汉文帝诏从头读，长见爱民心蔼然。
耕耤日有作
作者：弘历
朝代：清
体裁：七言律诗

每每锦壤润含膏，乃藉传宣户礼曹。百物由来惟谷宝，四民端的是农劳。青箱播种春泥活，黄伞观耕瑞旭高。爱听禾词三十六，绝胜法曲奏云璈。
耕耤日祭先农坛
作者：弘历
朝代：清
体裁：五言排律

有事祈神佑，无非仰帝临。方坛修毖祀，姑洗协元音。农务将兴候，身先要必钦。况曾艰腊雪，益切望春霖。三献遵伊古，四推匪自今。黄云落土雨，踧踖惴弥深。
耕耤日祭先农坛
作者：弘历
朝代：清
体裁：五言律诗

耕耤率先民，勤农致敬神。古初定春孟，后世卜佳辰。土润沾时雨，粢馨叶夏钧。天恩今岁渥，虔巩益增寅。
耕耤日祭先农坛礼成有述
作者：弘历
朝代：清
体裁：五言律诗

岁纪日躔合，六宗典祀徵。敢云礼仪习，惟是敬勤增。粒食敷天锡，帛禋恭已承。密云犹未雨，颙冀转难胜。
耕耤日祭先农坛礼成有述
作者：弘历
朝代：清
体裁：七言律诗

春巡昨岁未躬亲，敢阔邵农倡万民。先诣方坛祈惠佑，遂临膏壤举耕畇。节劳祗以行三返，敬事宁当懈六旬。布宇云浓将作雨，颙希吉�自天申。
耕耤日祭先农礼成有述
作者：弘历
朝代：清
体裁：七言律诗

昒昕登辇细霏丝，天泽颙希沾及时。遇省何脩益省已，勤农合敬祀农师。三登是祝锡丰穰，七奏惟钦式礼仪。阁雨浓云成耤典，归途殷冀渥膏施。
耕耤日祭先农礼成述事
作者：弘历
朝代：清
体裁：五言律诗

吉亥脩农祀，豆笾典奉常。佐天贻稼穑，恭已吁仓箱。既退衣裳换，遂耕仪制详。前朝甘雨霈，犁垡土生香。
耕耤礼成回驻御园凭舆有作·其一
作者：弘历
朝代：清
体裁：七言绝句

春雨频沾喜快晴，三推耤典畅躬行。天恩锡我应敷锡，叙赉等差惬众情。
耕耤礼成回驻御园凭舆有作·其三
作者：弘历
朝代：清
体裁：七言绝句

跸旋郊外凭舆看，积雪全消了不寒。冬麦青青才出土，昨忧苗冻此心宽。
耕耤礼成回驻御园凭舆有作·其二
作者：弘历
朝代：清
体裁：七言绝句

廿年前者老农无，队里称雄一可呼。较我春秋才长二，优加恩以奖勤趋。
耕耤礼成回驻御园凭舆有作·其四
作者：弘历
朝代：清
体裁：七言绝句

柳丝桃蕾渐昌怡，万物由来不让时。却先清明得甘雨，青郊春色倍含滋。
耕耤礼成述事
作者：弘历
朝代：清
体裁：七言律诗

两岁躬耕稽省春，劭农宁敢重逡巡。青箱黛耜陈依旧，綵缀华棚罢以新。已慰润泉启蚓户，更希继泽见鱼鳞。禾词卅六分明听，八政心钦倡万民。
耕耤禾词·其一
作者：弘历
朝代：清
体裁：七言绝句

不耤七年自觉慵，粢田举趾致虔恭。古稀天子勤民务，健步犹能共老农。
耕耤禾词·其一
作者：弘历
朝代：清
体裁：七言绝句

午未申仍三载违，甸师申命此清畿。七旬有九勤耕耤，自审庶无负古稀。
耕耤禾词·其一
作者：弘历
朝代：清
体裁：七言绝句

司农京兆进犁鞭，黄道迎南直似弦。恭已倡民宜用慎，却思将事隔经年。
耕耤禾词·其一
作者：弘历
朝代：清
体裁：七言绝句

春亥虔因撰吉期，翻嫌身先此为迟。犁鞭襄事胥文苑，应有佳词佐穑仪。
耕耤禾词·其一
作者：弘历
朝代：清
体裁：七言绝句

礼占吉亥暮春初，千亩南郊治坦如。却已两年阔穑典，犁鞭将事益殷予。
耕耤禾词·其三
作者：弘历
朝代：清
体裁：七言绝句

中祀一周行合当，及兹身体尚康强。尽予恳款抱蜀职，能此都缘天赐祥。
耕耤禾词·其三
作者：弘历
朝代：清
体裁：七言绝句

弗躬弗信训昭然，民事宁容谢长年。惟是三推祇循例，未曾加一愧殊前。
耕耤禾词·其三
作者：弘历
朝代：清
体裁：七言绝句

春耕仲月早成诗，吉亥云当此际宜。虽是司天撰良日，究为覛土太迟时。
耕耤禾词·其三
作者：弘历
朝代：清
体裁：七言绝句

沃壤平治厥亩千，黄牛拖耒直如弦。春郊早见新耕者，所喜土膏润大田。
耕耤禾词·其三
作者：弘历
朝代：清
体裁：七言绝句

甸人千亩早脩治，不动微尘土脉滋。嗟我农夫襄事者，汝耕异此实惭之。
耕耤禾词·其二
作者：弘历
朝代：清
体裁：七言绝句

六十一禾词昔咏，补今三什册书中。数成上下经羲卦，占吉惟殷吁屡丰。
耕耤禾词·其二
作者：弘历
朝代：清
体裁：七言绝句

取诸益象自神农，耒耨由来万古宗。自在勤民宝稼穑，岂关剡木饰金龙。
耕耤禾词·其二
作者：弘历
朝代：清
体裁：七言绝句

戊土岁干吁丰楙，子支春仲叶孳萌。勤民要务足衣食，穆穆天田此倡耕。
耕耤禾词·其二
作者：弘历
朝代：清
体裁：七言绝句

春巡昨甫阅新耕，秋麦菁葱亦发萌。耤礼举因关定制，率先此乃属迟行。
耕耤禾词·其二
作者：弘历
朝代：清
体裁：七言绝句

祖识应知地德洪，青坛礼乐秩昭融。会心合撰禹无间，黻冕还同沟洫崇。
耕耤禾词·其五
作者：弘历
朝代：清
体裁：七言绝句

雨笠烟蓑稼具呈，三农耆老例随行。问年都未七旬外，惭愧吾年若辈兄。
耕耤禾词·其六
作者：弘历
朝代：清
体裁：七言绝句

腊前春后雪膏渥，弗雨可犹雨望吾。三九从耕抡少者，侍观喜倍老臣儒。
耕耤禾词·其四
作者：弘历
朝代：清
体裁：七言绝句

三九鳞排各按班，农夫蓑笠礼都娴。恶衣致美惟黻冕，要欲从知穑事艰。
耕耤禾词·其四
作者：弘历
朝代：清
体裁：七言绝句

三推加一陟台崇，农具农夫列候同。非不豳风图日览，关心触日廑田功。
耕耤禾词·其四
作者：弘历
朝代：清
体裁：七言绝句

碧宇云轻风亦轻，三推加一岁躬行。知非待雨究希雨，爱听春鸠古树鸣。
耕耤禾词·其四
作者：弘历
朝代：清
体裁：七言绝句

綵棚绮缀早命罢，黛耜青箱依旧陈。筋力及兹能蒇事，载阳置耒此躬亲。
耕耤禾词三首·其一
作者：弘历
朝代：清
体裁：七言绝句

穑事咨茹重古今，耤田千亩此躬临。刚欣好雨滋春陇，又看轻云布晓阴。
耕耤禾词三首·其三
作者：弘历
朝代：清
体裁：七言绝句

春郊妍润景和暄，岁习青箱及绀辕。藻丽未遑潘岳赋，敬从惟忆虢公言。
耕耤禾词三首·其二
作者：弘历
朝代：清
体裁：七言绝句

恒秬维□列嘉种，綵棚葱犗备祥仪。讵惟致美昭农典，稼穑艰难贵克知。
耕耤禾词八首·其一
作者：弘历
朝代：清
体裁：七言绝句

辟雍新建因遵古，耕耤重临寓重农。筋力及兹尚能步，三推恭已敢辞慵。
耕耤禾词八首·其七
作者：弘历
朝代：清
体裁：七言绝句

历岁粢田时举行，禾词六十首曾成。七旬有五康强体，复此扶犁示劝耕。
耕耤禾词八首·其三
作者：弘历
朝代：清
体裁：七言绝句

用亥由来称自唐，辛金此日两逢穰。虽云吉兆逢微雨，未致渥优惜不遑。
耕耤禾词八首·其二
作者：弘历
朝代：清
体裁：七言绝句

土物爱心臧信然，诗书郑重示诸编。讵惟脩礼斯数典，姬室应思过卜年。
耕耤禾词八首·其五
作者：弘历
朝代：清
体裁：七言绝句

躬耕壬乙阅三年，不息惟吾励体乾。观礼尔时七老辈，两存硕果顾依然。
耕耤禾词八首·其八
作者：弘历
朝代：清
体裁：七言绝句

具仪气力岂云殚，黄道如绳垡壤宽。弗涉安仁赋中句，陈言戛戛去诚难。
耕耤禾词八首·其六
作者：弘历
朝代：清
体裁：七言绝句

老人牵犗笠和蓑，终亩明传礼不磨。缘遴伛偻任助力，问年吾却长于他。
耕耤禾词八首·其四
作者：弘历
朝代：清
体裁：七言绝句

从耕播种命诸儿，稼穑艰难俾克知。丰泽当年景依旧，词传雅颂岂殊其。
耕耤禾词四首·其一
作者：弘历
朝代：清
体裁：七言绝句

王藉当春举趾临，生香绀耦发腴沈。重农本意惟勤毖，岂系耕牛配纳音。
耕耤禾词四首·其三
作者：弘历
朝代：清
体裁：七言绝句

土润今年沃壤滋，垡场不待大脩治。观耕台畔围农父，有喜吾民得共知。
耕耤禾词四首·其二
作者：弘历
朝代：清
体裁：七言绝句

由来穑典重为君，底事千秋称汉文。为有哀矜恻怛意，行知愿即励尊闻。
耕耤禾词四首·其四
作者：弘历
朝代：清
体裁：七言绝句

綵棚早已彻华纷，卅六禾词依旧闻。何必金根重载耒，所期惟实不惟文。
耕耤词三首·其一
作者：弘历
朝代：清
体裁：七言绝句

洪縻在手御犁扶，京兆司农执事趋。讵止游场循典礼，要知农重祝农庑。
耕耤词三首·其三
作者：弘历
朝代：清
体裁：七言绝句

栏辉白玉望耕台，帝耤今年礼倍该。恰值青郊一犁足，惠风合拂晓云开。
耕耤词三首·其二
作者：弘历
朝代：清
体裁：七言绝句

雨沾春鳸命耕时，千亩祥风飐綵旗。岁岁躬亲不遑逸，劭农家法式勤思。
耕藉拟禾词四首·其一
作者：弘历
朝代：清
体裁：七言绝句

沃涂膏壤司空掌，缥轭绀辕农正陈。率稼供粢胥要道，敬遵家法岁躬亲。
耕藉拟禾词四首·其三
作者：弘历
朝代：清
体裁：七言绝句

陇麦芃葱实惬怀，宁惟藉亩治除佳。去年此日那能忘，曾是雺雺镇雨霾。
耕藉拟禾词四首·其二
作者：弘历
朝代：清
体裁：七言绝句

千里王畿沾腊雪，阳春二月被甘霖。天恩今岁真优渥，益为纾心益惕心。
耕藉拟禾词四首·其四
作者：弘历
朝代：清
体裁：七言绝句

四推蒇礼置朱纮，递进扶犁王与卿。诸部回人列观预，俾知国典重农耕。
耕藉禾词四首·其一
作者：弘历
朝代：清
体裁：七言绝句

勤民大事考禋宗，御耦躬临百辟从。罢设綵棚惟露冕，匪缘节用实钦农。
耕藉禾词四首·其三
作者：弘历
朝代：清
体裁：七言绝句

三九班陈王与卿，遵仪将事共寅清。两年盛典疏巡狩，一意祈丰益敬诚。
耕藉禾词四首·其二
作者：弘历
朝代：清
体裁：七言绝句

一垡三推古礼详，更教加一肇先皇。重农要欲所无逸，家法绳绳自我蘉。
耕藉禾词四首·其四
作者：弘历
朝代：清
体裁：七言绝句

土润无资泼水脩，亦非望雨盼鸣鸠。青箱依旧黄牛瘦，涝后农艰实有由。
耕藉还宫经郊外即目
作者：弘历
朝代：清
体裁：七言律诗

园居一日又还宫，耕藉时因告协风。艰矣逢年已荐馑，先之力穑在予躬。笼衢懒问柳烟窣，被陇欣看麦露芃。究是近畿资助厚，远村僻壤讵能同。
耘田者
作者：弘历
朝代：清
体裁：古风

老农炙背耘田苗，汗湿田土如流膏。广庭挥扇犹嫌暑，彼何为兮独不苦。独不苦兮无奈何，未见应比见者多。农兮农兮良苦辛，惭愧身为玉食人。
耳目
作者：弘历
朝代：清
体裁：七言绝句

耳目欲长不欲偏，重华明达示长诠。冕旒黈纩防偏意，蕴古申之大宝篇。
职官表联句
作者：弘历
朝代：清
体裁：七言排律

股肱元首勖明良，表撰职官敕慎详。亲族犹先重尧典，肆筵具迩迈姬章。纶言直下中书省，阿柄宁移政事堂。六典总持归简要，三铨成法协平康。度支计裕用恒节，蠲赈恩频富倍藏。府库籍收山积广，泉源义取水流长。时哉损益皇为极，懋尔寅清国有庆。依律夔韶谐搏拊，占风象译会梯航。中枢莫赞星钤密，右选欣增岁禄穰。止辟祥刑恤圜土，好生大德体穹苍。共工熙绩一人足，掌土居民九牧倡。典属今繁苏武职，理藩全统卫拉疆。剔除秕政清乌府，采听刍言简皂囊。给事旧仍常侍署，警巡分�太平坊。封投阁秘惩关白，缄进邮遄核贴黄。谳集三司平庶狱，品侪九寺肃群纲。祠官董领归宗伯，殷礼精虔饬奉常。禋恪豆笾供庙壝，地严弓剑备丞郎。词曹华选飏鸾藻，吉士英培翙凤冈。儤直螭坳垂笔橐，新衔芸馆检缇缃。居今亦备参掌列，鉴古惟怀郑重方。光禄减明十之九，太官视汉半而强。牧坰秋狝骊黄比，跸路天行幄幔张。帝泽巽申崇赤县，农祥吉亥捧青箱。胪音传陛鸣鞭应，傧赞催班佩玉锵。宵雅肄官优廪饩，大昕鼓众幸胶庠。算精勾股弧三角，术验欧罗斗六匡。悬肘底须求大药，折肱应许遇长桑。重臣参筦釐供簿，尚御钩嵇撤侍珰。皂服雄姿逢伯乐，仆缘精义析蒙庄。上林兼饬农蚕务，内府分司苑囿场。劼毖戎装卿武备，简储御械卫龙骧。舳舻漕转来通潞，秷秸陈因实大仓。五部分曹员略具，二京建尹秩相当。义符集赛排辰直，辖总勾陈列曜芒。立仗瑶阊开詄荡，鸣銮葩瑵导飞翔。专旗统率连参佐，偏甲骁腾别正镶。两翼启行先甲毕，前茅选劲耀戈铓。紫垣铃柝周庐禁，黄褶櫜鞬宿禦防。重钥九门枢特绾，五营万旅备毋忘。习勤火器河称玉，登练云梯山号香。御苑八旗惟守卫，猎围三面讵披猖。畴咨慎简封圻寄，控制雄膺节钺光。七省调供资发运，五年轮免缓输将。闸排济兖疏宣畅，坝屹淮徐启闭臧。开府望联卿士月，中丞衔带内台霜。承宣德意风行草，屏翰方隅荫在棠。律准平反亲蔀屋，臬陈钦慎达岩廊。会垣驻为监司重，列郡巡看直指襄。守出一麾称自宋，制沿独奏溯诸唐。州云牧以幅员广，县曰令同师率蘉。佐贰孰无长民责，杂流亦取众才量。白山黑水留都壮，豳邑丰原宝运昌。江左专辕及闽粤，荆南巨阃逮秦凉。军台控驭柔藩部，佛藏绥怀护法王。二万里胥环户闼，十千耦遍辟亭障。腹边抡将声联络，水陆蒐兵阵颉颃。总镇指麾趋列弁，协戎训练励同裳。递分勇爵援枹振，并奋偏禆拔戟趪。藻泮莪阿文治盛，松州榆塞教思彰。固称煮海佐国计，应念朘膏致政伤。惕鉴前明司内监，织文异昔贡维扬。货通山泽兼防宄，税薄关津总惠商。十四等封繁玉牒，二旬岁袭普银潢。前勋世赏延殊渥，后嗣家传保令望。八命上公承礼器，五经博士奉萧芗。宠加保傅宁轻授，力效涓埃愧久扬。鸿诰叨荣阶秩秩，龙章锡类语煌煌。铁牌训勒严阍禁，金镜明操戒灶炀。长史徵名循护从，具寮执事效趋跄。旧新札萨官鱼贯，内外回番职雁行。抚此群臣赞予治，一心惟励敬无遑。
聚香斋
作者：弘历
朝代：清
体裁：七言绝句

众香国土光明镜，题额当年缅掞毫。书桉墨林清昼暇，不开帙此读离骚。
聚香斋
作者：弘历
朝代：清
体裁：古风

雨足朝露多，瀼瀼迎日晃。秋草及秋花，沃心无不享。既沃斯油然，色与香同盎。是室曰聚香，为之生静想。鼻观一以清，目谋乃弗爽。
肠浙江学政李因培即用旧赐原韵
作者：弘历
朝代：清
体裁：五言律诗

于吴遂迁越，总是善文邦。以尔能精鉴，庶予赞化厖。东西浙水一，南北两峰双。自得江山助，济宜醇与庞。
肩舆
作者：弘历
朝代：清
体裁：七言绝句

肩舆徐复向西寻，衣渐生凉山渐深。不是游怀太酣放，情知创得待予吟。
肩舆
作者：弘历
朝代：清
体裁：五言律诗

肩舆登荦峃，数息绿阴森。我逸念他倦，人情即已心。片时都憩力，五字亦成吟。便复遵前径，窈深更可寻。
肩舆入西峪
作者：弘历
朝代：清
体裁：古风

肩舆入西峪，轻云笼日光。树下有微风，时时送爽凉。犹恐肩者劳，数息审不妨。秀起虽尚遥，空翠当路旁。可以坐而憩，况无要务忙。
肩舆入西峪
作者：弘历
朝代：清
体裁：五言律诗

西峪我所喜，初来即命游。笋舆原可造，山路不言修。鹿讶林间立，蝶翻花上浮。却思肩者瘁，阴下每停留。
肩舆入西峪即景成什
作者：弘历
朝代：清
体裁：古风

西峪属创得，峰峦实案衍。而复工曲折，溪壑万千转。是间搆书堂，缥帙芸香展。其他姑且置，首当命步辇。舆者逸固佳，肩者劳犹缱。十步一憩息，率就绿阴善。以迟到乃速，居高下尽辨。目所不暇给，谁云足一脔。人情喜鲜新，斯之未能免。
肩舆回御园四绝句·其一
作者：弘历
朝代：清
体裁：七言绝句

山前山右小遨游，漏下曾无廿刻留。略骋目吟十馀首，春光亦足曰相酬。
肩舆回御园四绝句·其三
作者：弘历
朝代：清
体裁：七言绝句

寓意由来贵弗留，更无须下玉河舟。青龙桥畔麦塍接，已见新秧翠欲流。
肩舆回御园四绝句·其二
作者：弘历
朝代：清
体裁：七言绝句

一枝红杏傍溪开，讶似寒山别墅梅。分付两峰穹塔影，暮春待我或重来。
肩舆回御园四绝句·其四
作者：弘历
朝代：清
体裁：七言绝句

驰驿游山是我常，山灵应笑我何忙。肩舆往即肩舆返，为切军营问驿章。
肩舆归御园四首·其一
作者：弘历
朝代：清
体裁：七言绝句

冰融墙外已通舟，直达昆明足溯游。适可轻舆便言返，兴于豪处戒其流。
肩舆归御园四首·其三
作者：弘历
朝代：清
体裁：七言绝句

日下曾传功德寺，层层梵宇布金田。规模减昔颓葺旧，为系观瞻非佞禅。
肩舆归御园四首·其二
作者：弘历
朝代：清
体裁：七言绝句

水田一带尚存冰，蓄润将资穑事兴。小试颇关农八政，原无他术治民能。
肩舆归御园四首·其四
作者：弘历
朝代：清
体裁：七言绝句

去年亟返盼军书，今此依然诗咏如。近进虽频歼狡寇，鸿功待蒇越殷予。
肩舆由万泉堤至圣化寺·其一
作者：弘历
朝代：清
体裁：七言绝句

祠东迤逦至祠西，触目成吟逐处题。刚报辰牌原有暇，祇园趁便重寻蹊。
肩舆由万泉堤至圣化寺·其三
作者：弘历
朝代：清
体裁：七言绝句

梵宇百年多古树，黄衣列候喇嘛僧。金仙圣化谁能识，若论化民吾未能。
肩舆由万泉堤至圣化寺·其二
作者：弘历
朝代：清
体裁：七言绝句

拂面西风爽不凉，鳞塍万叠蔚烟光。绿云丛里欲结穗，此际惟期时若旸。
肩舆由万泉堤至圣化寺·其四
作者：弘历
朝代：清
体裁：七言绝句

精舍溪南别一区，既来应到揽斯须。板桥过去无多路，便觉湖山越样殊。
肩舆登玉泉北峰
作者：弘历
朝代：清
体裁：古风

玉泉本双峰，南北对耸峙。南则向恒登，登北今岁始。允因寺初成，妙高与名矣。喜新情之常，我殊未免此。早秋复晓凉，磴栈遵迤逦。肩舆旋转便，效勤固工彼。五步十步憩，人劳恒廑尔。岩亭历石衙，宋苑非所拟。牝洞礼楞伽，那悟西来旨。信哉小飞来，镌崖貌法喜。下视绿云弥，却胜彼西子。
肩舆至创得斋因而得句
作者：弘历
朝代：清
体裁：古风

永恬至创得，已占途之半。事半而功倍，岂必中途返。肩舆遵岩蹊，宛转形常换。左溪右则山，右冈左必涧。峰回水流处，率有板桥贯。如是历数桥，岩斋前忽见。一以憩仆役，一以试笔砚。峰态与林姿，缋情供几案。然宜祛藻辞，拂笺弗轻赞。
肩舆至创得斋憩坐得句
作者：弘历
朝代：清
体裁：七言律诗

路入深山更向西，心仪创得一攀跻。遵其径曲观其徼，知我松乔尽我徯。拂座有风皆飒飒，沾衣不雨亦凄凄。今秋又此初吟句，原未楣间负却题。
肩舆过谷复至含青斋
作者：弘历
朝代：清
体裁：古风

两斋隔一谷，东西近相望。谓近行乃遥，陟降历岩嶂。今朝趁爽凉，徐步肩舆向。过谷入窈窕，造堂得朗旷。面北峙峣峰，屏风开绿障。含青信含青，万林犹张王。亟来岂无意，秋光渐已傍。
育麑
作者：弘历
朝代：清
体裁：古风

河滨有麑欲渡水，其母避人远去矣。踉跄弱羍甫上岸，无力逐母卧坡委。命人遥立待其母，不见牝鹿来寻视。因命抱回饲以乳，乃得喘息跃然起。待其濯濯大长成，仍即放去山中耳。因忆壬寅有斯事，牝鹿曾来领麑喜。一为慈一为不慈，兽中亦有善和否。虽然何必责兽哉，凯风岂无咏七子。
胜亭
作者：弘历
朝代：清
体裁：七言绝句

胜亭揽胜揽无遗，近岭遥峰毕献奇。设使蓦逢张季有，毋烦高论且卑之。
胜亭
作者：弘历
朝代：清
体裁：古风

胜亭栖岨峿，盖不常至此。今朝风日佳，偶因试步履。峰态及林姿，一一供眼底。适接西川邮，恢复番之鄙。所期歼渠魁，小胜何足喜。
胜亭即事
作者：弘历
朝代：清
体裁：古风

揽胜搆山亭，其形遂肖胜。木工呈其巧，却忘著相竟。我昔亦偶登，诗寓捷音听。兹已凯歌奏，武成久耆定。重登岂无思，乃在怠与敬。丹书示明训，敢曰逞游兴。即事每自反，学业于焉證。
胜亭口号
作者：弘历
朝代：清
体裁：七言绝句

山可终年不一游，一游胜必合穷搜。小亭默默领其要，许掾还输有句留。
胜亭口号
作者：弘历
朝代：清
体裁：七言绝句

揽胜因之号胜亭，操符信有契山灵。成功勇将联翩至，前席闵劳觐跸停。
胜亭口号
作者：弘历
朝代：清
体裁：七言绝句

揽胜因之额小亭，率从南国肖其形。而今胜已三功奏，胜弗再期期物宁。
胜亭纪事
作者：弘历
朝代：清
体裁：古风

戊子搆胜亭，巧仿江南式。己丑之偶登，无过喜新意。壬辰春此临，略识金川事。己亥隔七年，平金川大备。于斯歌武成，符胜亦有志。癸卯蒇三功，七言吟惬慰。戊申靖台湾，循名兆又契。安南及缅甸，始战归降继。兼平廓尔喀，十全昨为记。而何今之春，忽报叛苗恣。黔苗合楚苗，蠢动一时值。大抵因客民，用计占其地。幸因福康安，云贵总督畀。闻信速领兵，正大疾驰逮。歼贼解其围，苗寨烧燬暨。乘胜直进攻，嗅脑松桃比。百计胥中要，众兵奋敌忾。所向无不克，鲸鲵数难计。逆寇围城者，解散民生遂。后路既已清，前进川兵会。和琳还督川，闻变驰驿骑。秀山及河盖，袭击靖次第。炮木贼恃险，应先据所恃。三路分兵入，骤压寇多毙。两督遂合军，师声威益炽。即克石花寨，据险贼丛萃。急救永绥城，城复民免惴。巴茅竹子山，贼匪全力致。峻岭迥层叠，越箐穿林邃。鎗击箭簇射，贼难当败退。黄瓜寨不遥，隘口守多术。木栅既林立，石梁纷委积。贼护巢固坚，我擒渠尽力。曲直理既昭，兵勇帅多智。胜亭向南望，君臣此同志。邮政本肃迅，捷音盼飞至。
胜果寺
作者：弘历
朝代：清
体裁：古风

大觉旧名刹，胜果其别室。为境既僻幽，构宇亦古质。禅侣结夏宜，万虑归静一。每从遥望得，栖迟偶兹日。始披翠雨入，忽凌白云出。三间草堂閒，坐以点吟笔。
胜阁望湖
作者：弘历
朝代：清
体裁：七言绝句

胜阁攀登揽全胜，一堤桃柳两湖船。民情畅我忧中乐，物色昌其静里妍。
胡廷晖归去来图
作者：弘历
朝代：清
体裁：七言律诗

彭泽折惭五斗腰，飘然归去不终朝。载瞻衡宇家人候，将近泊矶舟子招。无意閒云出岫淡，知还飞鸟向松乔。分明横卷公麟仿，小帧翻为别体标。
胡廷晖重岩溪馆
作者：弘历
朝代：清
体裁：五言律诗

崇山落银瀑，溪阁跨琼流。坐享室家乐，兼饶歌舞俦。骑舆墙外候，鹤鹿苑中幽。欲傲仲长统，论还未足侔。
胡桂长城岭
作者：弘历
朝代：清
体裁：七言绝句

清凝斋壁偶题诗，补空应教画间之。写得长城岭雪景，恰真前日过舆时。
胡桂长城岭叠辛丑韵
作者：弘历
朝代：清
体裁：七言绝句

粘壁兼存旧咏诗，消閒原韵一赓之。依然雪度长城岭，丙午不殊辛丑时。
腊八日纪事
作者：弘历
朝代：清
体裁：古风

百年初建古招提，世祖煌煌两字题。吉朔嘉平例瞻拜，豫同九有迓春禔。冰床南渡阅冰嬉，行赏多因惠八旗。教射习劳意两寓，岂徒悦目慢观之。正是雄兵围贼时，西南叩望捷音驰。匆匆孟仲冬虚度，日月疾偏露布迟。忽阴忽霁度终朝，望雪亦知时尚遥。咄此言增失之矣，自惭自责益心焦。
腊八日雪
作者：弘历
朝代：清
体裁：五言律诗

一夜同云布，凌晨散玉花。最宜逢腊日，顿觉助年华。麦垄从添润，梅村欲放葩。所欣占岁稔，不为藉烹茶。
腊日侍皇太后游瀛台恭纪
作者：弘历
朝代：清
体裁：七言律诗

腊雪才封扣玉除，祥云群捧大安舆。眼前景物供吟笔，镜里河山入绮疏。梅蕊嫩还依日煦，柳条秃不倩风梳。春晖焕景仙壶永，至乐优游奉起居。
腊日奉皇太后游瀛台诸胜
作者：弘历
朝代：清
体裁：七言律诗

令日嘉平景渐迟，雪凝鳷鹊晃琉璃。省农幸得逢真瑞，酬节欣惟奉圣慈。蕉殿香花参梵相，液池罴虎试冰嬉。迎年腊鼓春光近，今昔评量有所思。
腊日悦心殿侍皇太后膳即景得句
作者：弘历
朝代：清
体裁：七言律诗

年年慈豫奉嘉平，更喜琼华雪始晴。千里麦欣壅秋本，几峰树讶发春荣。綵屏节事遐龄祝，镜浦冰嬉例赏行。此日悦心真是悦，然吾岂敢忘持盈。
腊日悦心殿侍皇太后膳叠去岁诗韵
作者：弘历
朝代：清
体裁：七言律诗

高低四寸雪铺平，万岁峦光映座晴。一例腊前沾恺泽，千林培后毓和荣。皑皑玉巘画中列，辘辘冰床镜里行。今日慈心真是悦，寿筹添拟海山盈。
腊日观冰嬉因咏冰床
作者：弘历
朝代：清
体裁：五言律诗

绳床殊古制，冰上可拖行。舟水车陆异，济人利物并。毬争武因习，旗逐赏分平。家法国恩普，群欣度首正。
腊月二十一日立春拟春帖子·其一
作者：弘历
朝代：清
体裁：七言绝句

腊鼓摐摐奏雅寅，不须人日始成人。金屏玉帖迎青令，甲子中元第一春。
腊月二十一日立春拟春帖子·其三
作者：弘历
朝代：清
体裁：七言绝句

圆盖推迁信有灵，璇杓德晷已移星。今年诗卷增颜色，两度红笺咏始青。
腊月二十一日立春拟春帖子·其二
作者：弘历
朝代：清
体裁：七言绝句

铜浑钦验八风调，喜绽宫梅白玉条。更进词臣春帖子，笔花飞处揔含韶。
腊月二日雪
作者：弘历
朝代：清
体裁：五言律诗

甘雪刚逢腊，农祥早先春。散为花是喜，积作玉馀津。展帖香生古，烹茶句得新。更希盈尺纪，近远布膏均。
腊月廿五日立春拟春帖子二首·其一
作者：弘历
朝代：清
体裁：五言绝句

万物含韶律，千门飏瑞烟。双春连一岁，一气转双年。
腊月廿五日立春拟春帖子二首·其二
作者：弘历
朝代：清
体裁：七言绝句

鸿龙玉斗运无休，京兆青旗迓土牛。腊鼓喧鸣春草发，一年农事又从头。
腊梅
作者：弘历
朝代：清
体裁：七言绝句

腊梅野种到春开，磬口黄香傍水隈。折取一枝胆瓶供，相观都不负斯来。
膏雨既沾清和初届奉侍慈舆行时御苑点笔成什用志欣怀
作者：弘历
朝代：清
体裁：七言律诗

恢台节候尚芳辰，雨足郊园万景新。丽日和风降王母，婉容愉色乐天伦。好花似舞斑衣綵，细草偏承步辇尘。指似町畦回绿处，慈颜一顾也生嚬。
膳春笋口号
作者：弘历
朝代：清
体裁：七言绝句

春笋南来贡北京，真成玉食簇盘清。偶思山径韬光访，斸取便寻榾柮烹。
膳榆
作者：弘历
朝代：清
体裁：七言绝句

榆羹榆饼备尝新，尚膳调和拟八珍。惭愧灾区济饥物，难言一饭不忘民。
膳榆钱饼
作者：弘历
朝代：清
体裁：七言绝句

汤官十字不须誇，榆荚登盘脆熨牙。未必八珍输此味，要将风物识农家。
膳榆钱饼歌
作者：弘历
朝代：清
体裁：古风

清明至矣榆生钱，孔方虽异堪佐餐。楚辞粔籹所未见，救饥而有义可怜。大官六膳无不备，瀹水蒸糖糁饼饵。想彼草根树皮为食人，安知沁齿芳甘如此事。偶然举箸缘尝新，弗欣以愧言出衷肠真。一饭不忘君乃臣之道，吾谓为君者还当一饭不忘民。
膳榆饼
作者：弘历
朝代：清
体裁：古风

榆荚过清明，圆钱绿云色。汤官供节物，五熟蒸如式。翠拟春蚕茧，薄似秋蝉翼。可口纵甘滑，因心生怆恻。此邦民荐饥，沟壑多匍匐。草根尚充腹，是物应难得。惠鲜纵不能，忍更夺其食。
膳羊
作者：弘历
朝代：清
体裁：古风

一时思膳羊，问之尚膳云。烂羊向每供，迩何阙供频。尚膳者答言，羊亦有等伦。或自喀尔喀，或乌珠穆秦。纳诸庆丰牧，近乃多牂羵。以此未烹进，遗忘非庖人。我谓此言诞，属内务府臣。牧者果致瘦，所司罚宜申。苟有博硕者，是乃饲养勤。其过在尚膳，可听虚辞文。庆丰牵羊来，三十维物群。其角咸濈濈，无一羸露筋。设仓卒市取，市无北塞羒。有亦一二耳，如许从何臻。乃知尚膳谲，卸过计可嚬。倘教置弗问，庆丰屈何伸。一羊事本细，而我畏有因。赏罚苟蔽近，吁将害及民。辨诈取吴亮，戒宣愧宋仁。
膳蒲
作者：弘历
朝代：清
体裁：七言绝句

戟戟蒲根出水涯，醢人昌歜早呈之。尝新一晌廑民计，又是瞻斯课种时。
膳麦
作者：弘历
朝代：清
体裁：古风

夏至麦方秋，今年麦秋早。胡先半月期，都为春雨好。较晴量雨久，颇悉农之道。朝来膳碾䬯，翠滑供快饱。底须以彘尝，土物甘为宝。更喜青齐间，普丰赖天造。诸事遂敢矜，一心敬常保。
自万泉堤至圣化寺·其一
作者：弘历
朝代：清
体裁：七言绝句

万泉左右总溪田，田上长堤一缕连。不似防川资保障，也因观稼廑民天。
自万泉堤至圣化寺·其三
作者：弘历
朝代：清
体裁：七言绝句

近观围苑柳丝黄，迤逦轻舆进苑墙。行漏泠泠未临午，弃閒耐可到溪堂。
自万泉堤至圣化寺·其二
作者：弘历
朝代：清
体裁：七言绝句

地气方酥冻未消，鳞塍冰积代泉浇。便因回路仍寻胜，圣化都无五里遥。
自万泉堤至圣化寺·其四
作者：弘历
朝代：清
体裁：七言绝句

溪堂高下列亭台，各有名称各义赅。设问今游义何在，荅言乘兴觅题来。
自万泉庄堤上至圣化寺溪堂即景杂咏·其一
作者：弘历
朝代：清
体裁：七言绝句

前园初退问安晨，堤上乘閒步辇巡。北地候寒迟种稻，却看鳞町水铺匀。
自万泉庄堤上至圣化寺溪堂即景杂咏·其三
作者：弘历
朝代：清
体裁：七言绝句

曾无十里到招提，月宇风幡枕碧溪。更有溪南池馆在，横楣几处仰轩题。
自万泉庄堤上至圣化寺溪堂即景杂咏·其二
作者：弘历
朝代：清
体裁：七言绝句

一株绿柳一红桃，水足预欣耕不劳。比似江南春二月，轻舆问景忆前遭。
自万泉庄堤上至圣化寺溪堂即景杂咏·其四
作者：弘历
朝代：清
体裁：七言绝句

溪堂小别动经年，水态山光净不迁。耐可镜中参色相，笑他花柳若为妍。
自东岭取近跋马至行营
作者：弘历
朝代：清
体裁：古风

高乃听见亦取高，东岭鸟道分僧寮。回看来路固平直，纡盘要当十里辽。策马搏壁下屴险，控鞍何必耽逍遥。细流往往出石激，阴崖强半冰未消。近闻鸡犬村不见，茅棚蓦地逢嶒嵺。挖煤采石作生计，嗟哉民瘼真无聊。驻辔东岭望西巘，白云一谷空迢迢。行营卓午倏已至，车徒落后舆儓嘲。大吏前谢未修治，待尔修治曷若稳驾轻舆遨。马上得者未可马上守，非马上守者，又当毋忘马上劳。
自丹徒跋马至象山渡江驻焦山
作者：弘历
朝代：清
体裁：七言律诗

三度驻金未驻焦，隐虞顿置笑松寥。回銮得趁一时兴，策骑偷逍十里遥。信是无双栖净域，还因有暇陟崇椒。水天俯仰惟空阔，小矣奚称隐士招。
自倚虹堂泛舟至乐善园
作者：弘历
朝代：清
体裁：五言律诗

桥畔数间屋，于斯可换舟。长河夏水足，两岸树阴稠。既进还既止，溯洄非溯游。沼园逢乐善，隔岁一探幽。
自北岸至丰泽园三首·其一
作者：弘历
朝代：清
体裁：七言绝句

太液冰融漾水清，拖床轻舫两艰行。肩舆遵岸临丰泽，南望瀛台镜里呈。
自北岸至丰泽园三首·其三
作者：弘历
朝代：清
体裁：七言绝句

菜畦如罫茁葱菁，冬有况当春令行。地气已酥兼雪化，时哉农父逮兴耕。
自北岸至丰泽园三首·其二
作者：弘历
朝代：清
体裁：七言绝句

人柳依然石堰边，底须新旧较其年。譬如张绪蓦当面，祗似閒翻南史篇。
自咎
作者：弘历
朝代：清
体裁：古风

自咎用人差，用人真匪易。昨岁平趱拉，颇屡建勋帜。而何�促浸，持久遇险地。遇险未能进，我岂过责备。仓卒贼遮郤，周防合深计。乃竟闭营门，不顾夫役辈。若辈群奔散，绿营遂逃弃。因致贼大逞，祸延多将吏。挫跌似此无，愤赧刻难置。旗兵悔未用，事后羞称智。
自嘉兴一日至灵岩驻跸二首·其一
作者：弘历
朝代：清
体裁：古风

槜李至灵岩，一百卅馀里。舟行纵顺风，比至亦晚矣。长堤可跋马，笃速便且驶。易马行逾刻，风帆落后已。北南殊所习，其别乃若此。谁挂翰林帆，昼寝方隐几。前行马及之，舣岸行且止。谓彼落后劳，彼喜逸无比。饱食倦且眠，夜到亦可耳。
自嘉兴一日至灵岩驻跸二首·其二
作者：弘历
朝代：清
体裁：古风

易舟宝带桥，取道石湖寺。跋马上方山，复行廿里地。申刻至灵岩，罨画峰愈翠。坐我临湖榭，太湖在襟袂。非历半日劳，那惬无穷意。来往已半月，弹指讶何易。
自团河行宫乘舆至新衙门行宫杂咏四首·其一
作者：弘历
朝代：清
体裁：七言绝句

晚晴问夜五更阴，密雪霏空薄冷侵。积地寸馀晓放霁，曰欣曰惜两萦心。
自团河行宫乘舆至新衙门行宫杂咏四首·其三
作者：弘历
朝代：清
体裁：七言绝句

依然七萃备春蒐，冻滑郊原悉命收。却以长年聊罢猎，非关遇雨学文侯。
自团河行宫乘舆至新衙门行宫杂咏四首·其二
作者：弘历
朝代：清
体裁：七言绝句

春寒雪后合乘舆，奏语曰俞弗咈诸。自顾古稀应颐养，习劳岂必过勤予。
自团河行宫乘舆至新衙门行宫杂咏四首·其四
作者：弘历
朝代：清
体裁：七言绝句

行宫近十里而馀，净几明窗适憩居。五十年来欣戚事，消閒观遍壁间书。
自堤上至圣化寺
作者：弘历
朝代：清
体裁：五言律诗

一径穿桃柳，两傍尽水田。农功虽未起，春色已如然。柏树参今岁，莲宫近百年。万民沾圣化，讵祗奉金仙。
自得轩
作者：弘历
朝代：清
体裁：五言律诗

两字子思训，其间万理含。行兹富责素，怜彼贱贫甘。忠恕不违道，君师岂谩谈。间予所自得，祇有愧和惭。
自得轩
作者：弘历
朝代：清
体裁：古风

如人饮水知冷暖，不在于他在自辨。为学之方岂异兹，造道由来有深浅。浅而谓深乃自欺，佔毕之徒尚其勉。
自得轩
作者：弘历
朝代：清
体裁：五言律诗

宝额焕楣檐，因文理趣拈。圣人能自得，小子叹前瞻。镫事收银烛，年光发绣帘。优游翰墨苑，觉此足沉潜。
自得轩
作者：弘历
朝代：清
体裁：七言绝句

有暇书斋小憩仍，宣尼三训记心曾。屡绥以及贤材汇，此得终然戒弗能。
自得轩
作者：弘历
朝代：清
体裁：七言绝句

蜃窗绨几静无尘，鸟语花香乐有真。万物当春皆自得，给求养欲廑吾民。
自得轩口号
作者：弘历
朝代：清
体裁：七言绝句

文章千古寸心知，自得名轩盖若斯。试问一心自何在，知其未得定无疑。
自得轩口号
作者：弘历
朝代：清
体裁：七言绝句

熟路依然轩径披，循名责实每于斯。及其老也戒在得，昨近为文义可思。
自得轩有会
作者：弘历
朝代：清
体裁：古风

仲尼示三戒，各自有其时。余虽不言老，于得可弗思。然正未能免，故可申言之。贵居九重高，富有四海弥。何求而弗得，又何得之期。熙绩在百工，难得贤良资。足食惟三农，难得雨旸宜。二者佛仔肩，耄耋所弗辞。即令不得已，爰有金川师。进剿在旦夕，难得红旗驰。是皆亟欲得，奚能戒以离。圣言无不该，岂我独异施。祖禹训养志，或同彼所为。
自得轩有会
作者：弘历
朝代：清
体裁：古风

新正颇有暇，御园偶搜咏。懿此自得轩，额文笔垂圣。题句虽已多，每题会殊境。问今会于何，造道语思孟。居安资之深，左右逢源应。幼龄所熟读，八十行未證。斯不宜惭乎，自讼勉自镜。
自惊
作者：弘历
朝代：清
体裁：七言律诗

可有驿章问诘晨，闻称豫抚奏书陈。自惊秋汛其安否，乃幸甘霖所被均。泽遍卫辉及怀庆，报希浚县与延津。转惊为慰缘何事，经事久为畏事人。
自惊
作者：弘历
朝代：清
体裁：古风

彭城夏孟阅河工，小设施救弊而已。河高堤卑乏善策，伏秋大汛惟时矣。南望无刻敢释心，生灵亿万所攸恃。诘旦问有南来章，河臣限驰四百里。唶哉此恐非佳音，启囊怵惕忙披视。乃议曰脩治河疏，邮传原属遵吾旨。楗茭惟固沙更刷，额庆吾民蒙佑祉。自惊自致自复慰，近臣那易知有喜。
自惊
作者：弘历
朝代：清
体裁：古风

晓起披衣问驿章，曰有李宏五百里。自惊河工有事哉，急命持呈拆封视。乃余前此知河涨，往问脩防所降旨。并令由驿速奏来，兹实遵谕陈原委。黄河涨落二尺馀，各工平稳无罅圮。洪湖清水逐渐增，行将畅出浑流抵。以手加额览数巡，乃定惊心转为喜。阅事久因益畏事，患失我固异人耳。虽然岂敢惮勤劳，惟励此心慎终始。
自惊
作者：弘历
朝代：清
体裁：七言律诗

河臣六百里飞驰，正是时行伏汛期。未及披章先手颤，逮知覆奏乃心怡。原因问去通漕否，却幸报来长水宜。更事多而老畏事，自惊还复自嗤之。
自惊
作者：弘历
朝代：清
体裁：七言绝句

河臣驰驿五百里，未擘封囊先自惊。却为安澜速回奏，慰赢惧矣敬仍并。
自惠山跋马过无锡县城登轻舟至水营即景杂咏·其一
作者：弘历
朝代：清
体裁：七言绝句

锡山云气自南浓，促返恐防春雨逢。跋马烟塍不三里，棼丝已是洒��。
自惠山跋马过无锡县城登轻舟至水营即景杂咏·其三
作者：弘历
朝代：清
体裁：七言绝句

宁民自视庙堂谟，岂系寻常锡有无。比户安和心实慰，颂言那在谢蠲租。
自惠山跋马过无锡县城登轻舟至水营即景杂咏·其二
作者：弘历
朝代：清
体裁：七言绝句

黔黎趋拥喜逾常，所惜无端躏麦秧。雨笠烟蓑都不藉，忍教呵禁警龙骧。
自惠山跋马过无锡县城登轻舟至水营即景杂咏·其四
作者：弘历
朝代：清
体裁：七言绝句

城南荡桨下川邮，烟意溟濛势乍稠。前指水营犹十里，倩谁风雨画归舟。
自惭
作者：弘历
朝代：清
体裁：七言律诗

夜不安眠昼问频，画筹军务每劳神。自惭息事安民念，却类穷兵黩武人。已是三年养狡寇，奈逢两路误庸臣。庸臣过即予之过，易置伫闻捷报臻。
自无锡放舟过丹阳驻跸方渎桥之作
作者：弘历
朝代：清
体裁：古风

回銮将幸徐，金陵应必至。六朝文物邦，访古吾素志。宁无数日留，复恐归期滞。无以每䟎程，原非为游恣。今朝遇顺风，早停颇无事。宣传驻方渎，一百卅里地。毗陵及曲阿，瞬息度次第。众舟多不及，中途瞠乎弃。乃晤有快心，即有不如意。
自昆明湖泛舟进宫·其一
作者：弘历
朝代：清
体裁：七言绝句

吉亥言将耕耤田，法宫返跸致斋先。昆明一水通西直，好趁春波试放船。
自昆明湖泛舟进宫·其三
作者：弘历
朝代：清
体裁：七言绝句

雁桥蜗舍解逢迎，远映西峰画障横。恰忆去年临上巳，山阴一棹镜中行。
自昆明湖泛舟进宫·其二
作者：弘历
朝代：清
体裁：七言绝句

开渠蓄水利农功，绣错溪田泽国同。馀事何妨随点缀，绿杨堤间杏花红。
自栖霞至江宁驻跸之作
作者：弘历
朝代：清
体裁：七言律诗

两日山游六跸移，古来都会合临之。万民瞻就情增旧，一已安怀念在兹。卌里舆骢无甚勚，六朝兴废有馀思。安南适值陪臣至，道左俾观巡狩仪。
自泉宗庙至圣化寺虚静斋有作
作者：弘历
朝代：清
体裁：五言律诗

步辇经二里，憩斋阅十年。圣踪馀想像，治道愧迁延。虚允纳良本，静为理剧缘。七旬流水逝，追忆祗惭然。
自玉河放舟由昆明湖归御园即景杂咏·其一
作者：弘历
朝代：清
体裁：七言绝句

游八刻馀诗廿首，羽林苑外侯将劳。暇云遣则归应可，兴所适当戒在豪。
自玉河放舟由昆明湖归御园即景杂咏·其七
作者：弘历
朝代：清
体裁：七言绝句

玉带桥过出玉河，昆明湖阔静微波。行来画舫舣石舫，路取山阴近几多。
自玉河放舟由昆明湖归御园即景杂咏·其三
作者：弘历
朝代：清
体裁：七言绝句

两行绿树布阴齐，不见黄莺听巧啼。曰色曰声镜光里，弗留而过几湾堤。
自玉河放舟由昆明湖归御园即景杂咏·其二
作者：弘历
朝代：清
体裁：七言绝句

来以轻舆返以舟，为欣顺水送乘浮。界湖回望高楼远，笑我当前缺句留。
自玉河放舟由昆明湖归御园即景杂咏·其五
作者：弘历
朝代：清
体裁：七言绝句

渔村蟹舍遥相望，甓社菱丝夫岂殊。柔橹数声苇渚拂，却看漠漠起飞凫。
自玉河放舟由昆明湖归御园即景杂咏·其八
作者：弘历
朝代：清
体裁：七言绝句

山阴佳景颇堪寻，得句多哉弗重吟。便返御园问章奏，遥遥军务正关心。
自玉河放舟由昆明湖归御园即景杂咏·其六
作者：弘历
朝代：清
体裁：七言绝句

机声轧轧听来近，早识舟经耕织图。别舍蚕功刚炙箔，总关民计总廑吾。
自玉河放舟由昆明湖归御园即景杂咏·其四
作者：弘历
朝代：清
体裁：七言绝句

堤外鳞塍插秧遍，方方白水浸青苗。农功较比常年早，夏长秋收候正遥。
自玉河放舟至玉泉山·其一
作者：弘历
朝代：清
体裁：七言绝句

玉泉山色望非遥，溯水寻山荡画桡。花识清明齐放陌，柳笼烟霭近低桥。
自玉河放舟至玉泉山·其三
作者：弘历
朝代：清
体裁：七言绝句

桂棹沿溪历近村，不逾时遂造泉源。三春岩壑丽如许，一室琴书静可论。
自玉河放舟至玉泉山·其二
作者：弘历
朝代：清
体裁：七言绝句

玉带桥边耕织图，织云耕雨肖东吴。每过便尔留清问，为较寻常景趣殊。
自玉河放舟至石舫·其一
作者：弘历
朝代：清
体裁：七言绝句

灵泉不冻泻长川，丽日欣开顺水船。桂棹兰浆初耐可，堤杨溪藻已怀鲜。
自玉河放舟至石舫·其三
作者：弘历
朝代：清
体裁：七言绝句

画舫轻移石舫近，玉河回望玉泉遥。分疏名实谁宾主，毕竟同归天一寥。
自玉河放舟至石舫·其二
作者：弘历
朝代：清
体裁：七言绝句

水态山光意相投，载阳天气惠风柔。恰从耕织图边过，一岁农桑自此筹。
自玉河泛舟回即景杂咏·其一
作者：弘历
朝代：清
体裁：七言绝句

玉河去复玉河回，胜处良游真畅哉。回首玉峰瞻塔影，白琼簪插绿琼台。
自玉河泛舟回即景杂咏·其三
作者：弘历
朝代：清
体裁：七言绝句

清溪几转路萦纡，觌面呈来耕织图。织妇耕夫恒廑彼，宵衣旰食实应吾。
自玉河泛舟回即景杂咏·其二
作者：弘历
朝代：清
体裁：七言绝句

偶因机暇叩林关，水态山情结揽间。半日清游诗廿首，笑予原是未曾閒。
自玉河泛舟归御园
作者：弘历
朝代：清
体裁：五言律诗

颇揽夏山景，言旋顺水船。一舟玉川浪，两岸绿杨烟。转浦图如换，过桥月似悬。例当舣石舫，登陆步与前。
自玉河泛舟至昆明湖即景得句·其一
作者：弘历
朝代：清
体裁：七言绝句

出墙有舫候堤边，迤逦玉河棹向前。流水无冰渟水冻，户枢不朽理同然。
自玉河泛舟至昆明湖即景得句·其三
作者：弘历
朝代：清
体裁：七言绝句

氍毹帷暖水寒降，大食玻璃亦置窗。岸转舟回山改向，何殊揽景泛吴江。
自玉河泛舟至昆明湖即景得句·其二
作者：弘历
朝代：清
体裁：七言绝句

界湖楼迥俯长川，建闸高低资节宣。缀景讵因供游赏，大都图以灌溪田。
自玉河泛舟至昆明湖即景得句·其五
作者：弘历
朝代：清
体裁：七言绝句

堤界昆明西与东，六桥如带总舟通。治经水阁夫何似，一朵芙蓉玉镜中。
自玉河泛舟至昆明湖即景得句·其六
作者：弘历
朝代：清
体裁：七言绝句

画舫乘来到石舫，清漪园接静明园。于斯自问犹觉恧，何怪他人有后言。
自玉河泛舟至昆明湖即景得句·其四
作者：弘历
朝代：清
体裁：七言绝句

来往必经耕织图，耕夫织妇廑勤劬。饲蚕浸种时虽早，此意宁当一刻无。
自玉河泛舟至昆明湖即景杂咏·其一
作者：弘历
朝代：清
体裁：七言绝句

去就轻舆归泛船，往来水陆路俱便。清吟数首足酬兴，佳处吾原戒逗连。
自玉河泛舟至昆明湖即景杂咏·其三
作者：弘历
朝代：清
体裁：七言绝句

耕织图中阅耕织，绿秧插就白丝成。心閒赢得延清听，轧轧机声答棹声。
自玉河泛舟至昆明湖即景杂咏·其二
作者：弘历
朝代：清
体裁：七言绝句

玉泉流注玉河溪，画舫轻移柳转堤。堤外稻塍分左右，爱看一例绿芃齐。
自玉河泛舟至昆明湖即景杂咏·其四
作者：弘历
朝代：清
体裁：七言绝句

山容水态绘成图，沿揽瞿然乍惕吾。却是卑宫惭北阙，那更十景拟西湖。
自玉河泛舟至昆明湖登石舫溪路沿揽杂咏得诗八首·其一
作者：弘历
朝代：清
体裁：七言绝句

山右山前率遍游，得诗廿首兴堪酬。山阴山左待他日，寓意由来贵不留。
自玉河泛舟至昆明湖登石舫溪路沿揽杂咏得诗八首·其七
作者：弘历
朝代：清
体裁：七言绝句

玉带崇桥横锁湖，过来千顷碧波铺。虽迟绿苇还白芷，已有翔鸿及浴凫。
自玉河泛舟至昆明湖登石舫溪路沿揽杂咏得诗八首·其三
作者：弘历
朝代：清
体裁：七言绝句

界湖楼过未移时，岸岸春波漾碧漪。高水不教轻放下，夏初春杪或相资。
自玉河泛舟至昆明湖登石舫溪路沿揽杂咏得诗八首·其二
作者：弘历
朝代：清
体裁：七言绝句

沙棠六棹待墙边，遂放玉河下水船。何必裁诗艰得句，傲他学士涩成篇。
自玉河泛舟至昆明湖登石舫溪路沿揽杂咏得诗八首·其五
作者：弘历
朝代：清
体裁：七言绝句

荡桨徐过耕织图，程楼妙积石碑摹。非关即景重儓事，此事合应频重吾。
自玉河泛舟至昆明湖登石舫溪路沿揽杂咏得诗八首·其八
作者：弘历
朝代：清
体裁：七言绝句

画舫行行石舫临，便将登岸步山阴。回看彼此原无二，一例凭横与俯深。
自玉河泛舟至昆明湖登石舫溪路沿揽杂咏得诗八首·其六
作者：弘历
朝代：清
体裁：七言绝句

东来溪水渐流平，层阁波心倒影明。早识题楣曰治镜，顾名思义一关情。
自玉河泛舟至昆明湖登石舫溪路沿揽杂咏得诗八首·其四
作者：弘历
朝代：清
体裁：七言绝句

两界鳞塍夹碧川，尚馀雪色积溪田。情知今岁插秧好，却祗憪然戒满然。
自玉河泛舟至玉泉山
作者：弘历
朝代：清
体裁：古风

渚宫通一水，泛览乘馀閒。两岸耕织图，民务取次看。新蚕已分箔，初秧绿针攒。林翠藏鸟声，啁噍复间关。半月未命游，景光顿改观。浩劫浴佛日，视此一指弹。
自玉河泛舟至玉泉山即景杂咏·其一
作者：弘历
朝代：清
体裁：七言绝句

春入年前气已暄，玉河解冻水沄湲。轻浮画舫才经刻，早喜沿流遂得源。
自玉河泛舟至玉泉山即景杂咏·其三
作者：弘历
朝代：清
体裁：七言绝句

耕织图边一舣舟，来观织作岂来游。万方衣庇吾恒愿，张氏还嗤为已谋。
自玉河泛舟至玉泉山即景杂咏·其二
作者：弘历
朝代：清
体裁：七言绝句

柳眼将舒弱自扶，水村山墅接川途。个中颇有丰年景，叠鼓声喧赛紫姑。
自玉河泛舟至玉泉山即景杂咏·其四
作者：弘历
朝代：清
体裁：七言绝句

灵源不冻碧波涵，松籁岚光惬静参。指点壁间题绿字，云何瞥作隔年谈。
自玉河泛舟至石舫
作者：弘历
朝代：清
体裁：七言绝句

玉河生水可通舟，便与乘閒一溯游。石舫却如迎人告，不因消长作沉浮。
自玉河泛舟至石舫
作者：弘历
朝代：清
体裁：七言绝句

画舫乘流达石舫，清漪适可畅清游。片帆设拟回头问，曾未冰天无恙浮。
自玉河泛舟至石舫·其一
作者：弘历
朝代：清
体裁：七言绝句

景气仲春渐向融，玉河流水喜舟通。小游已足抒幽兴，适可言旋日未中。
自玉河泛舟至石舫·其一
作者：弘历
朝代：清
体裁：七言绝句

胜处游消半日閒，足酬清兴可云还。画船六棹如舒翮，柳岸萦纡历几湾。
自玉河泛舟至石舫·其三
作者：弘历
朝代：清
体裁：七言绝句

竹篱风送枣花香，渔舍蜗寮肖水乡。陌上从新桑叶长，新丝缫得过蚕忙。
自玉河泛舟至石舫·其三
作者：弘历
朝代：清
体裁：七言绝句

迤逦机房与稻塍，耕桑事尚未云兴。雪消冰上生新水，却见堤痕几寸增。
自玉河泛舟至石舫·其二
作者：弘历
朝代：清
体裁：七言绝句

数顷溪田碧水盈，稻秧过雨正宜晴。鹭飞阿那轻烟外，又听山村打麦声。
自玉河泛舟至石舫·其二
作者：弘历
朝代：清
体裁：七言绝句

片时去亦片时返，好景真如驰驿看。佳处曰何妨久赏，恐因此即怠之端。
自玉河泛舟至石舫·其四
作者：弘历
朝代：清
体裁：七言绝句

明湖漭沆廓无边，陆纤艰行水纤牵。石舫浑成系舫处，轻舆早候柳塘前。
自玉河泛舟至石舫·其四
作者：弘历
朝代：清
体裁：七言绝句

画舫行行石舫临，便因小坐搦毫吟。孰为静者孰为动，无去来今可觅心。
自玉河泛舟至石舫得诗三首·其一
作者：弘历
朝代：清
体裁：七言绝句

轻舆趁晓玉泉游，薄午归开顺水舟。几叠帆筠拂烟出，两行岸柳受风留。
自玉河泛舟至石舫得诗三首·其三
作者：弘历
朝代：清
体裁：七言绝句

溯游还复因风利，一瞬舟临石舫维。仿佛舫如向舟语，虽艰动转不他资。
自玉河泛舟至石舫得诗三首·其二
作者：弘历
朝代：清
体裁：七言绝句

岸转横陈耕织图，耕临候矣织犹须。艰哉衣食勤民本，此志何时可暂无。
自玉湖泛舟至昆明湖即景杂咏·其一
作者：弘历
朝代：清
体裁：七言绝句

清游半晌足言归，六棹飞舻上置帏。料峭轻寒侵不到，蜃窗揽景入春晖。
自玉湖泛舟至昆明湖即景杂咏·其三
作者：弘历
朝代：清
体裁：七言绝句

雪泽优沾泉致旺，溪田四顾水铺匀。虽然仍藉三春雨，敢懈祈年一念纯。
自玉湖泛舟至昆明湖即景杂咏·其二
作者：弘历
朝代：清
体裁：七言绝句

界湖堤上筑横楼，高水源源低水流。节蓄经营费几许，大都事为利耕畴。
自玉湖泛舟至昆明湖即景杂咏·其五
作者：弘历
朝代：清
体裁：七言绝句

迤逦舟经耕织图，织耕时尚待斯须。近吟程棨卌五首，泐石行将示要模。
自玉湖泛舟至昆明湖即景杂咏·其六
作者：弘历
朝代：清
体裁：七言绝句

昆明风细弗生澜，棹入空澄眼界宽。四面楼台各标胜，不妨随意小盘桓。
自玉湖泛舟至昆明湖即景杂咏·其四
作者：弘历
朝代：清
体裁：七言绝句

几曲川途望欲迷，轻烟又傍绿杨低。春帆试问行何处，疑在石湖东与西。
自瓜洲放舟至金山
作者：弘历
朝代：清
体裁：七言律诗

观民展义狩南邦，瓜步平明挂锦䉶。柳绿桃红春两岸，风和浪细昔长江。楼台四面云峰矗，箫鼓中流水调摐。西望凤舟王母降，问安欢喜诣瑶窗。
自田盘西谷取道达静寄山庄叠旧作韵
作者：弘历
朝代：清
体裁：七言律诗

云表遥瞻雁塔栖，蒐还便道又循西。最欣暖日峰头下，不使寒烟谷口迷。翠柏丹枫皆旧识，千岩万壑待新题。十年重此邀慈豫，信宿安舆为就低。
自盛京回銮至都之作
作者：弘历
朝代：清
体裁：七言律诗

启程夏仲返冬初，里阅三千月四馀。诸礼从容幸已蒇，老年康健故犹如。观农大有他秋胜，敕政原无片刻疏。殷意绳前兼示后，此行庶可告非虚。
自石舫登岸
作者：弘历
朝代：清
体裁：五言律诗

兰舟漾归棹，石舫舣平堤。陆径轻舆进，山阴别馆跻。主宾名本幻，坦荡物斯齐。行漏才辰末，遇佳随便题。
自石舫登舟泛湖之作
作者：弘历
朝代：清
体裁：古风

玉河来率斯登岸，明湖泛则此开舟。石舫无意与接待，舣而弗动如乘浮。名山问景仍馀暇，堤西聊复为清游。爰自石舫漾画舫，画者前进石者留。剪纨忽度镜桥镜，捩舵底用楼船楼。逦迤耕织图前过，织情耕况频咨诹。蚕宜晴而稻宜雨，大凡两美难兼收。宁祇是哉皆若是，吾亦安能忘先忧。
自石舫进舟由玉河至静明园溪路流览即景成短言五章·其一
作者：弘历
朝代：清
体裁：七言绝句

石舫前头画舫移，湖心犹冻碧琉璃。一般气候参凉燠，两字禅机悟即离。
自石舫进舟由玉河至静明园溪路流览即景成短言五章·其三
作者：弘历
朝代：清
体裁：七言绝句

卧波玉蝀接长堤，舟过前川径向西。伊轧机声杂鸣橹，分明江国景堪题。
自石舫进舟由玉河至静明园溪路流览即景成短言五章·其二
作者：弘历
朝代：清
体裁：七言绝句

一棹明湖倚舰轻，经冬凫雁任纵横。芦丛亦可安栖啄，笑彼潇湘迈远征。
自石舫进舟由玉河至静明园溪路流览即景成短言五章·其五
作者：弘历
朝代：清
体裁：七言绝句

静明山色望中新，及到原来个里人。大意略观便言返，宁毋迟待羽林臣。
自石舫进舟由玉河至静明园溪路流览即景成短言五章·其四
作者：弘历
朝代：清
体裁：七言绝句

雪消宿润浃溪田，溪畔人家低野烟。于耜相将力南亩，谁欤田畯为生怜。
自石门县跋马度城易轻舟至陈氏安澜园即景杂咏·其一
作者：弘历
朝代：清
体裁：七言绝句

舣舟跋马度由拳，心喜观民缓著鞭。更有阅塘予正务，遂循溪路易轻船。
自石门县跋马度城易轻舟至陈氏安澜园即景杂咏·其三
作者：弘历
朝代：清
体裁：七言绝句

坝隔高低换綵舟，綵舟致重橹声柔。仍图迅利策予马，蓄眼韶光面面酬。
自石门县跋马度城易轻舟至陈氏安澜园即景杂咏·其二
作者：弘历
朝代：清
体裁：七言绝句

夹溪万姓喜迎銮，桑柘盈郊入画看。廿四桨过风帆驶，片时新坝到长安。
自石门县跋马度城易轻舟至陈氏安澜园即景杂咏·其四
作者：弘历
朝代：清
体裁：七言绝句

盐官三载重经临，两字安澜实廑心。驻辇春风弃清暇，果然城市有山林。
自绍兴一日渡江至圣因寺行宫
作者：弘历
朝代：清
体裁：七言律诗

朝辞馀暨暮钱塘，片刻长江稳渡航。未免情殷恋西子，不殊风便送滕王。快晴乍觉烘山翠，弦月遥疑钓水光。十亩行宫游不足，憩閒命笔玉兰堂。
自苏堤跋马至圣因行宫·其一
作者：弘历
朝代：清
体裁：七言绝句

山居乘兴憩留馀，泉白峰青可恋诸。卓午沿堤策归骑，为因封奏达中书。
自苏堤跋马至圣因行宫·其三
作者：弘历
朝代：清
体裁：七言绝句

双湖夹镜六桥横，堤上鸣鞭散意行。耕织图边浑似此，偶因北望忆昆明。
自苏堤跋马至圣因行宫·其二
作者：弘历
朝代：清
体裁：七言绝句

苏堤桃李略过时，油菜裳裳花正蕤。分付从人戒蹂躏，吾民衣食此深资。
自西峪取路入田盘至双峰寺小憩成咏
作者：弘历
朝代：清
体裁：五言律诗

万骑穿林入，双峰排闼开。祗园得小憩，古佛识无来。枫衬松愈翠，泉当秋越皑。云端望云罩，即拟到香台。
自西峪取路登田盘至双峰寺小憩
作者：弘历
朝代：清
体裁：古风

西峪曾一涉，双峰向颓废。施檀为重葺，勒壁诗以记。兹来取路便，驻马试小憩。如来只如如，何曾今昔异。兴废及往来，芥慸奚由置。岩暾三古日，窗纳千峦翠。策骑遵前涂，风铃送行辔。
自西海泛舟至青龙桥
作者：弘历
朝代：清
体裁：古风

雨馀涨影消，菰蒲霭烟翠。柳风徐以爽，荷露泫欲坠。清溪达石桥，扁舟轻可刺。淡然天水间，报我秋来意。
自西海泛舟进宫见岸傍禾黍油然喜而有作二首·其一
作者：弘历
朝代：清
体裁：古风

雨馀林翠深，暑涤波风爽。一川通凤城，轻舟便来往。晓岚傍山收，新涨沿溪长。夹岸禾黍烟，满目丰亨象。湛湛饱露华，与与亚皋壤。回思杪春间，此景非所想。
自西海泛舟进宫见岸傍禾黍油然喜而有作二首·其二
作者：弘历
朝代：清
体裁：古风

雨多宜高地，雨少亦宜低。何幸今岁佳，高低泽遍齐。不宁沾近辅，亦且达远陲。休徵讵予致，嘉贶自天垂。敢因弛敬心，敬怠惟自知。
自警
作者：弘历
朝代：清
体裁：七言绝句

悦而不绎非真悦，从而不改岂实从。刍荛下询迩言察，用中执两慎登庸。
自讨源书屋雨中舟回御园二首·其一
作者：弘历
朝代：清
体裁：五言律诗

二更报雨歇，九夏问安晨。咨政仍书屋，言旋进画䑳。忽然飞急霔，顿觉窘多人。不见笠蓑者，烟江正理纶。
自讨源书屋雨中舟回御园二首·其二
作者：弘历
朝代：清
体裁：五言律诗

竖洒横排迅，水天上下连。雨衣真让瓦，塞猎忆持弦。觉尽驱馀热，况饶利晚田。秋霖欣杀势，指日启行旃。
自讼
作者：弘历
朝代：清
体裁：七言绝句

岂无台沼小经营，经始亦常日视行。比及成之行已怠，喜新厌故率人情。
自讼
作者：弘历
朝代：清
体裁：七言绝句

行如畏难安期进，诗务求多定鲜精。我每于斯未能信，聊因自讼验平生。
自责
作者：弘历
朝代：清
体裁：古风

朔翼雨过甚，幸即晴处暑。哉生明大霁，经旬净碧宇。无何直督报，永定岸受侮。诚恐害民田，亟命疏及堵。细咨往来者，长涂亦或阻。留京诸大臣，详悉奏未睹。其意治军书，予心正劳苦。恐重烦予意，咄哉实不可。军务固应筹，民艰系尤巨。设如胥效兹，民以谁为主。察议不可少，自责过吾取。
自达轩
作者：弘历
朝代：清
体裁：古风

达实殊内外，内本外则末。是中人已分，已内人外括。修已姑弗论，治人非我曷。于是悚然惧，民艰谁自达。
自达轩
作者：弘历
朝代：清
体裁：古风

选字题轩斋，喻表情与景。两言额自达，亦可资深省。达理当去私，达动必由静。斯非藉外来，率乃由已领。民艰难自达，思之切心警。
自达轩有会
作者：弘历
朝代：清
体裁：古风

达者塞之对，达善塞为否。坐轩偶览额，因而悟其理。轩本敞且虚，其达易为耳。人则有好恶，塞易达难矣。泰山岂不巍，蔽之费一指。何以袪其蔽，要惟在克己。蔽祛则自达，言行胥视此。
自达轩有警
作者：弘历
朝代：清
体裁：七言绝句

四面轩窗坦荡披，远观近睇总相宜。忽然有警一问已，民隐安能自达之。
自达轩杂兴
作者：弘历
朝代：清
体裁：古风

偶临自达轩，自达引兴多。理趣贵自达，资他终致讹。民隐弗自达，不知可得么。又如岩穴隐佳士，弗自达者亦有矣。安车空名未可行，及至充隐益堪鄙。
自远轩
作者：弘历
朝代：清
体裁：古风

亭轩率与名，不可屈指数。然每循其名，责实不遑处。譬之兹自远，宁谓地偏所。其义亦有二，臧否殊茹吐。嗜欲当远之，克己宣尼语。贤良岂宜远，宜以为翼辅。拈句非玩景，求益在近取。几杖胥有铭，吾当师周武。
自远轩
作者：弘历
朝代：清
体裁：五言律诗

依旷开轩榭，延虚彻牖窗。骋怀真自远，游目致无双。风柳金摇展，露筠玉润摐。天然称点笔，不识可如扛。
自远轩
作者：弘历
朝代：清
体裁：七言绝句

开轩向野敞而清，即景因题自远名。然固有应宜近者，其间善恶要分明。
自远轩
作者：弘历
朝代：清
体裁：古风

心远地自偏，地偏心自远。相需相得彰，渊明语犹隐。然吾请进之，出处不同轸。为彼畸人言，逸致自无损。庙堂勤治理，高閒岂敬谨。谠言与正人，方当引而近。寓意偶不妨，是以名御苑。
自远轩有警
作者：弘历
朝代：清
体裁：古风

偶读泉明诗，文轩题自远。地偏非彼慕，心澄励予勉。在彼一远毕，在予远应辨。正士所宜近，佥人所宜遣。日思为君难，高閒戒独善。
自远轩题句
作者：弘历
朝代：清
体裁：古风

地亦岂须偏，心亦不期远。一室四海遥，民艰常念轸。渊明昔高致，藉以名御苑。寓意斯偶可，责实或成损。正复廑滇师，何时奏凯返。
自金山放舟至焦山三叠苏轼韵
作者：弘历
朝代：清
体裁：古风

清流亹亹元荫耽，山以包屋称江南。竹径禅林胥熟路，到此屈指今凡三。玉局杰作重快读，秘思爱彼抽春蚕。中流豪歌复酣啸，老僧笑晤心何惭。观民休助我正务，暇亦延赏穷岩潭。金山佳矣鲜隙地，已嫌楼阁罗峰酣。剪江言造幽绝处，胜以弗饰方可谈。乃复稍稍事庄校，贝多罗树珊瑚龛。踵事增华俗犹厌，质诸佛想非所甘。以言施者虽破吝，以言居者宁非贪。髯翁有知应首肯，但已成事说何堪。瘗鹤真迹惜漫漶，为临元本留云庵。
自金山放舟至焦山五叠苏轼韵
作者：弘历
朝代：清
体裁：古风

舆情望幸酬深眈，用是五举巡江南。金焦两点矗波翠，何异前三与后三。路便聊以驻信宿，要因省方观田蚕。县华结綵称祝颂，何德被民增怍惭。昨日浮玉憩山馆，今朝顺流漾江潭。西以屋胜东树胜，敷叶吐蕊春未酣。未酣之意胜酣矣，即斯三胜谁能谈。侵寻谯亦有建置，庄严定慧辉珠龛。那更峰顶事点缀，譬之食蔗穷其甘。东坡艰韵忽五叠，虽曰逸兴宁非贪。黄头桂楫候已久，清赏既适归亦堪。佳处无须重系恋，倩閒云为封岩庵。
自金山放舟至焦山六叠苏东坡韵
作者：弘历
朝代：清
体裁：古风

弗肯深居九户耽，载言于迈江之南。翕河观民法圣祖，巡数亦符两其三。曰耕候未逮浸种，曰织时亦迟育蚕。未妨民务民坌集，欢欣瞻就怜以惭。昨日金山驻巡楫，今朝焦山问林潭。大江中矗双玉柱，千古永答吟情酣。顺流一舟到顷刻，调御默坐无言谈。三乘十二部包括，庄严岂在琉璃龛。而况左厢行馆丽，质之焦隐应非甘。固知商力匪民力，冀檀白足宁辞贪。即景欲咏咏则恧，促赓苏韵归棹堪。香笺佳墨懋勤供，书之粘壁留松庵。
自金山放舟至焦山四叠苏轼韵
作者：弘历
朝代：清
体裁：古风

两岸束江深眈眈，瓜步在北京口南。天堑形势揽已熟，奚啻曰再与曰三。金山放舟才片刻，回视银海擎黛蚕。山包屋处欠一到，隐虑或致焦先惭。顺流鼓枻意甚快，风浪奚碍心澄潭。故知罗巘草木茂，枝姿叶态迎春酣。乃复寺旁搆行馆，成事不说何劳谈。小憩弗宿发青雀，调御月面空花龛。炽然今昔非今昔，中边食蜜皆甜甘。独是结习寄吟咏，屡赓苏韵宁辞贪。八州牧同五斗禄，一长老商七不堪。呼之欲出难想像，但闻其声留谷庵。
自金山放船至焦山再叠苏轼韵
作者：弘历
朝代：清
体裁：古风

江赴海意虎视眈，自来天堑限北南。湔氐遥源达溟渤，至此馀十之二三。方壶员峤谁则到，徒称火枣将冰蚕。咫尺仙山一帆力，不游可怀日后惭。石�峭拔潮影退，俯栏可以窥深潭。便命黄头发青雀，江天春物方清酣。忽怀玉局曾游目，中江长老谈乡谈。豪吟静悟两寥寂，祗饶松竹笼虚龛。山蔬可以为清供，岂必烧猪方觉甘。纸帐困眠明便去，金山留带还嫌贪。片时揽胜兼望古，幽情畅矣归云堪。剪波顷刻济北固，岩端更问萧公庵。
自金山放船至焦山用苏轼韵
作者：弘历
朝代：清
体裁：古风

东坡才富大厦耽，钱塘通守遵江南。豪词强韵寄磊落，醉酹江月对影三。我乘阳气行时令，吴趋越若巡农蚕。黔黎爱戴任瞻就，何德致此翻怀惭。金山泊舟憩信宿，头陁岩畔窥澄潭。放舟焦山符胜赏，长歌快诵心先酣。兴来走笔步其韵，何殊唤起髯翁谈。底须楼观壮浮玉，但爱松竹笼虚龛。江山本色乃在此，静寄饱厌山泉甘。从来远游志士志，岂辞多取贪夫贪。馀杭此去读奇作，缀辞拙速吾犹堪。江风五两送征棹，青云回望封禅庵。
自长城岭至台怀三依皇祖原韵
作者：弘历
朝代：清
体裁：古风

三依原韵同，四来新况殊。三均奉翟舆，四独历岩衢。以此心怅恍，无已遵前途。昨度长城岭，晋民迎笑呼。兹辰至台怀，梵僧声钟竽。依然向巡景，而我意鲜娱。精蓝夙所识，径庭路不纡。瞻礼师利尊，憩馆别一区。于斯驻信宿，轩斋嫌已都。曼殊示灵处，遥见祥云图。言念昔祝釐，未语泪已濡。勉抑抚时戚，且励勤民模。传宣觐大吏，民隐咨有无。
自长城岭至台怀再依皇祖元韵
作者：弘历
朝代：清
体裁：古风

西巡第三度，山川了不殊。计里宿所悉，底须问路衢。长城背指岭，台怀面循途。此是清凉境，奚事警跸呼。梵僧迎我来，铙鼓杂螺竽。无耳亦无声，试参谁为娱。虚殿礼古佛，招提散步纡。不悟慈悲源，安知超度区。庭柏翠而静，山花妍且都。将以祝遐龄，即是万寿图。可用罢南巡，况因霪潦濡。爱民延禧本，慈训申懿模。至矣敢不遵，钦哉奉三无。
自长城岭至台怀四依皇祖元韵
作者：弘历
朝代：清
体裁：古风

五岁斯重来，行馆原不殊。虽云符虞巡，而实惭康衢。民计与民风，历历觇跸途。春旱夏有收，幸无庚癸呼。过岭至台怀，梵寺迎螺竽。左右觐光民，摩肩色总娱。昨岁为汝愁，今怀犹郁纡。借种与蠲租，几经详画区。沟壑幸鲜瘠，人士仍此都。可知尔所苏，经许宵旰图。即今念复廑，春膏及时濡。振古允如斯，皇祖贻鸿模。爱民而已矣，其外治术无。
自长城岭至台怀恭依皇祖元韵
作者：弘历
朝代：清
体裁：古风

五台夙所企，结念礼文殊。行将至香界，先此蹑云衢。秋色驻枫岭，霜华霏椒途。来来就日民，杂沓声欢呼。峰矗村前髻，泉鸣涧底竽。闾井西成佳，对此颇自娱。抚众意弥钦，绳武念更纡。十年纵小康，岂足言区区。清凉信清凉，宜为佛所都。天花上下雨，梵云朝暮图。延禧祝慈宁，端资法润濡。时巡藉讲武，皇祖有鸿模。申命仆御臣，此行其可无。
自长河泛舟回御园之作
作者：弘历
朝代：清
体裁：五言律诗

长河溯洄水，直可达昆明。聊罢步舆进，遂开烟舫轻。衣衫拂朝爽，禾黍畅新晴。乐善名园近，维舟试意行。
自长河泛舟至万寿山杂咏八首·其一
作者：弘历
朝代：清
体裁：七言绝句

高梁岁久事重修，戽水横堤筑两头。今日倚虹权不到，更从西始放轻舟。
自长河泛舟至万寿山杂咏八首·其七
作者：弘历
朝代：清
体裁：七言绝句

丝绳引纤度河东，桥过长春披北风。爱听疏钟因背指，广仁宫在绿云中。
自长河泛舟至万寿山杂咏八首·其三
作者：弘历
朝代：清
体裁：七言绝句

一水溯洄堤两边，接堤陆垄复溪田。麦收黍稻均芃茂，慰矣因之倍惕然。
自长河泛舟至万寿山杂咏八首·其二
作者：弘历
朝代：清
体裁：七言绝句

长河过雨涨潺湲，岸转忽临乐善园。前度入游兹可罢，于凡从简厌其繁。
自长河泛舟至万寿山杂咏八首·其五
作者：弘历
朝代：清
体裁：七言绝句

道院禅宫郁相望，前朝创属椓人为。城狐窃势有如此，安得朱家社不移。
自长河泛舟至万寿山杂咏八首·其八
作者：弘历
朝代：清
体裁：七言绝句

玉蝀行行过绣漪，豁然天水望无涯。凤凰墩即蓬壶境，笑彼求仙又底为。
自长河泛舟至万寿山杂咏八首·其六
作者：弘历
朝代：清
体裁：七言绝句

麦庄碑志有亭存，节蓄根由记里论。日下春明多舛误，万泉水讵此同源。
自长河泛舟至万寿山杂咏八首·其四
作者：弘历
朝代：清
体裁：七言绝句

广源闸限水高低，有事更船更向西。万理若斯总殊致，庄生齐物盖难齐。
自长河进舟至乐善园
作者：弘历
朝代：清
体裁：五言律诗

行路亦非悠，长河可进舟。农功观稼穑，河务悉源流。水涨闸如瀑，雨馀晓似秋。沼宫近南岸，舣棹一言游。
自长河进舟至乐善园·其一
作者：弘历
朝代：清
体裁：七言绝句

石衢左右已观农，河畔因之历览重。稻下黍高尽芃绿，进舟额手庆斯逢。
自长河进舟至乐善园·其二
作者：弘历
朝代：清
体裁：七言绝句

今岁还宫几往回，长河舟泛此番才。绿阴雨后清如滴，咫尺溪园得暂陪。
自长河进舟至昆明川路即目得诗六首·其一
作者：弘历
朝代：清
体裁：七言绝句

倚虹堂畔进烟舟，一泛长河溯逆流。已爽人炎宁不廑，知他纤路柳阴稠。
自长河进舟至昆明川路即目得诗六首·其三
作者：弘历
朝代：清
体裁：七言绝句

沿堤陆陇复溪塍，一例菁葱象已凭。再得时霖收可卜，为兹渴泽念弥增。
自长河进舟至昆明川路即目得诗六首·其二
作者：弘历
朝代：清
体裁：七言绝句

舟移岸转几循回，乐善名园近水隈。属我盼霖游兴懒，籞门徒望竟空开。
自长河进舟至昆明川路即目得诗六首·其五
作者：弘历
朝代：清
体裁：七言绝句

岸傍万寿古祇园，禅衲红衣跪候门。写出都官诗里意，不须到点向重论。
自长河进舟至昆明川路即目得诗六首·其六
作者：弘历
朝代：清
体裁：七言绝句

溪路曾无廿里遥，鸣榔径渡绣漪桥。谁言拙速六章就，也觉其间半刻消。
自长河进舟至昆明川路即目得诗六首·其四
作者：弘历
朝代：清
体裁：七言绝句

广源闸限水高低，登陆易舟复进西。川路何妨较常浅，节宣原为灌鳞畦。
自题太上皇宝
作者：弘历
朝代：清
体裁：七言律诗

由古来云太上皇，徽称懿号谓非当。即斯六帙庆犹幸，加以双文愧莫遑。自问生平奚立德，永言绳继祝丕昌。窗明几净西铭读，恰合随时爱景光。
自香山取道玉泉传膳视事毕遂刺舟由西海至畅春园问安归圆明园雨后澄霁轩斋静敞喜麦禾之兆丰值笔墨之含润欣然拈韵斐尔成篇
作者：弘历
朝代：清
体裁：七言律诗

山园雨霁晓轻寒，诘曲兰蹊露色漙。便到玉泉因视政，喜看瑞麦为加餐。一舟蘋沼思为楫，三日萱阶切问安。过午几閒临后苑，研香瓯净适澄观。
自香山回圆明园便道玉泉山小憩·其一
作者：弘历
朝代：清
体裁：七言绝句

何须大小论山姿，佳处幽偏各擅奇。岩馆朅来寻逸句，风清月白晓秋时。
自香山回圆明园便道玉泉山小憩·其二
作者：弘历
朝代：清
体裁：七言绝句

芸阁开窗小憩閒，恰从云里看香山。御园回望拈吟处，又在白云缥缈间。
自香山回跸圆明园过玉泉山小憩·其一
作者：弘历
朝代：清
体裁：七言绝句

閒情一为步林闾，如滴山容过雨馀。回首来青吟赏处，白云堆涌万芙蕖。
自香山回跸圆明园过玉泉山小憩·其三
作者：弘历
朝代：清
体裁：七言绝句

沙觜依微露涨痕，禽音鹤唱静中喧。云添山态生瑶嶂，风送花香到网轩。
自香山回跸圆明园过玉泉山小憩·其二
作者：弘历
朝代：清
体裁：七言绝句

秀木佳阴小立迟，瓯香砚净镇相随。子西诗句閒中领，正是日长山静时。
自香山回跸圆明园过玉泉山小憩·其四
作者：弘历
朝代：清
体裁：七言绝句

薜萝烟里陟丹梯，原隰平临绿意齐。咫尺林泉得佳趣，好山何必论高低。
自高旻寺行宫再游平山堂即景杂咏六首·其一
作者：弘历
朝代：清
体裁：七言绝句

前朝烟棹宁耽玩，供帐因他率已陈。自是晴明山色好，重教游骑策高旻。
自高旻寺行宫再游平山堂即景杂咏六首·其三
作者：弘历
朝代：清
体裁：七言绝句

春风行馆憩天宁，早见平山黛色青。便进湖舡漾新碧，且看夹岸画为屏。
自高旻寺行宫再游平山堂即景杂咏六首·其二
作者：弘历
朝代：清
体裁：七言绝句

富庶从来说广陵，满城丝管映街灯。唐风拟令崇淳约，谋食贫人虑失凭。
自高旻寺行宫再游平山堂即景杂咏六首·其五
作者：弘历
朝代：清
体裁：七言绝句

润含新麦绿塍宽，恰是淮南第一观。试想风流贤太守，讵因歌舞助清欢。
自高旻寺行宫再游平山堂即景杂咏六首·其六
作者：弘历
朝代：清
体裁：七言绝句

蜀冈游罢催归辔，画鹢原迟十里馀。船马北南殊所习，始知古语信非虚。
自高旻寺行宫再游平山堂即景杂咏六首·其四
作者：弘历
朝代：清
体裁：七言绝句

一株绿柳一红栏，丝纤沿堤引木兰。小令还输苏氏轼，东山未拟谢家安。
自高桥易舟至天宁寺行馆即景杂咏·其一
作者：弘历
朝代：清
体裁：七言绝句

溪河廿里进轻舟，行馆天宁拟驻留。问景谁当系清恋，平山待我有苏欧。
自高桥易舟至天宁寺行馆即景杂咏·其三
作者：弘历
朝代：清
体裁：七言绝句

夹岸排当实厌闹，殷勤难却众诚殚。却从耕织图前过，衣食攸关为喜看。
自高桥易舟至天宁寺行馆即景杂咏·其二
作者：弘历
朝代：清
体裁：七言绝句

三月烟花古所云，扬州自昔管弦纷。还淳拟欲申明禁，虑碍翻殃谋食群。
自高桥易舟至天宁寺行馆即景杂咏·其四
作者：弘历
朝代：清
体裁：七言绝句

烟溪几转到天宁，古树真花蔚净馨。调御堂堂还丈六，不丝毫分示迁停。
自高梁桥泛舟回御园川路晓景即目·其一
作者：弘历
朝代：清
体裁：七言绝句

长川浓露湿烟芜，舟趁晨凉暑若无。间有楼台临曲岸，胜他粉本广陵图。
自高梁桥泛舟回御园川路晓景即目·其二
作者：弘历
朝代：清
体裁：七言绝句

烟村远近豁新晴，翠濯西山一坐横。此际恰同农父志，半怀忧喜望秋成。
自高梁桥泛舟由长河回御园即景·其一
作者：弘历
朝代：清
体裁：七言绝句

太和晓日视朝回，趁爽长河画舫开。拍岸盈堤涨水足，溯游鲜值自兹来。
自高梁桥泛舟由长河回御园即景·其三
作者：弘历
朝代：清
体裁：七言绝句

广源闸隔水高低，那畔兰舟傍岸徯。易舫川途还便进，不须白业访招提。
自高梁桥泛舟由长河回御园即景·其二
作者：弘历
朝代：清
体裁：七言绝句

沼园乐善路经过，倒影楼台写碧波。遮莫泊舟寻柳径，缮营欲笑向缘何。
自高梁桥泛舟由长河回御园即景·其五
作者：弘历
朝代：清
体裁：七言绝句

凤皇墩峙水中央，檐际波翻潋滟光。屈指三年未经入，主人自问有何忙。
自高梁桥泛舟由长河回御园即景·其六
作者：弘历
朝代：清
体裁：七言绝句

到岸轻舆返御园，有谁章奏候金门。沿缘半晌足游目，过此应非敬所存。
自高梁桥泛舟由长河回御园即景·其四
作者：弘历
朝代：清
体裁：七言绝句

绣漪桥入即昆明，淼淼波光镜浦平。却是水华亦需泽，香霞过雨总舒荣。
自高梁桥泛舟至西海即景杂咏·其一
作者：弘历
朝代：清
体裁：七言绝句

凤城北转石桥边，秋水澄泓可放船。夹岸黍禾含宿雨，飐波芦荻拂晴烟。
自高梁桥泛舟至西海即景杂咏·其三
作者：弘历
朝代：清
体裁：七言绝句

溪风无恙布帆凉，摇曳轻舟过麦庄。白露渐多霜尚早，晚红犹勃水华香。
自高梁桥泛舟至西海即景杂咏·其二
作者：弘历
朝代：清
体裁：七言绝句

閒置亭台俯渌波，进舟端胜画中过。霁空如水清无滓，著个西山矗远螺。
自高梁桥泛舟过万寿寺至昆明湖之作
作者：弘历
朝代：清
体裁：七言律诗

夹岸轻笼绿柳阴，进舟川路霁烟沈。有时送响新蝉急，无碍沿洄涨水深。古寺小年付僧领，西山秀色待人寻。近耽湖上风光好，雨后空明尽畅吟。
自高梁桥泛舟长河游乐善园
作者：弘历
朝代：清
体裁：古风

夏日宜园居，视朝便言返。长河可进舟，廿里亦弗远。溪墅河之滨，纡游兴聊遣。晨凉树阴步，地静禽言啭。真松阅今人，假山成古巘。缅想命名时，先得吾心款。讵云希东平，孰不应乐善。
自高梁桥进舟由长河至昆明湖·其一
作者：弘历
朝代：清
体裁：七言绝句

长河雨后波增涨，趁爽平明好进船。柳岸忽闻嫩簧响，始知复育化成蝉。
自高梁桥进舟由长河至昆明湖·其三
作者：弘历
朝代：清
体裁：七言绝句

广源闸限水高下，登岸因之又换舟。悟得盈科成利济，前人经理足佳谋。
自高梁桥进舟由长河至昆明湖·其二
作者：弘历
朝代：清
体裁：七言绝句

依水园存乐善名，兰堤几转面前迎。径过自是慵游览，不为忙乘风利行。
自高梁桥进舟由长河至昆明湖·其四
作者：弘历
朝代：清
体裁：七言绝句

沿堤垂柳复高榆，浓绿阴中牵缆纡。才过绣漪桥侧畔，波光迎面顿清殊。
至保定临漪亭行宫驻跸
作者：弘历
朝代：清
体裁：五言律诗

临漪就古迹，憩辇搆新堂。书阁鸣霜接，花宫灵雨旁。宁惟容膝务，敬念治民方。今岁春耕好，因之慰入疆。
至保定府临漪亭行宫驻跸叠辛巳旧作韵
作者：弘历
朝代：清
体裁：五言律诗

畿辅恒传跸，临漪此驻旌。廿年浑昨近，春日正晴明。古迹率疑信，新诗自品评。府城重搆筑，兹始阅工成。
至保定府行宫驻跸叠辛丑韵
作者：弘历
朝代：清
体裁：五言律诗

台山转春跸，畿甸驻云旌。行馆朴而斲，座窗清且明。新题赓旧韵，即目试閒评。拙速吾犹惯，不输响钵成。
至保定灵雨祠行宫作
作者：弘历
朝代：清
体裁：五言律诗

灵雨逢微雨，知恩更惜恩。欢迎辏黎赤，清憩度朝昏。触目那舒志，寄怀难措言。行宫实繁矣，知过早成论。
至保定赐直隶总督方观承及其属吏宴
作者：弘历
朝代：清
体裁：五言律诗

清苑临华盖，光风拂绮筵。省方延岳牧，赐食侑笙弦。岁稔人心豫，时康礼教便。繄予敷德泽，勖尔善承宣。
至克尔素河奉天官兵来接
作者：弘历
朝代：清
体裁：七言律诗

马蹄渐尽诸藩地，人语饶闻故土音。谁道西宾异东主，可知往古逊来今。沧溟浩渺源流远，长白巃嵷雾霭深。此日干城争扈跸，百年休养廑予心。
至创得斋小憩因题句
作者：弘历
朝代：清
体裁：古风

肩舆更向西，聊乘片时暇。峰回路屡转，峡陟泉常泻。入深益窈窕，步仄频上下。岩斋亦已到，绿阴茂松架。谡涛送微凉，于焉憩敞榭。泠泠听漏声，隙影弗少借。去岁所吟句，壁间陈迹讶。
至南红门行宫作
作者：弘历
朝代：清
体裁：七言律诗

南苑由来禁苑同，向惟三处建行宫。依常理事宣部院，以暇合围御矢弓。有数轩楹资憩息，无多花柳亦春风。少年景况如昨日，白发云何点鬓丛。
至南红门驻跸作
作者：弘历
朝代：清
体裁：七言律诗

启程经此返仍居，谒圣祝慈悃毕摅。东国田功真庆彼，南畿农计顿愁予。十朝了识虽堪待，一刻为怀亦不纾。饶是旧吟粘素壁，会心宁有忘其初。
至博罗河屯四十八旗诸蒙古王等来接
作者：弘历
朝代：清
体裁：五言排律

天恩歌有岁，祖泽赖无穷。巡狩三秋日，趋承万里风。欢声毳帐合，佳气幔城通。来享同遐迩，咸宾混外中。诚输陈厥篚，燕赐咏敦弓。永念覃敷庆，怀柔倍惕衷。
至博罗河屯蒙古四十八旗诸王公等来迎
作者：弘历
朝代：清
体裁：五言律诗

时巡经葆塞，肆觐集游藩。愿入千牛卫，欣看万马屯。充庭诚纳悃，锡宴许欢言。念此诒谋远，长怀列祖恩。
至喀喇河屯作
作者：弘历
朝代：清
体裁：五言律诗

此日滦平县，当年旧黑城。革沿原可考，称谓亦频更。破晓因启辇，趁凉早驻旌。凡事豫则立，是语义含精。
至喀喇河屯即事
作者：弘历
朝代：清
体裁：七言律诗

苇峪北经宽甸平，外藩依例道傍迎。未遵近旨迟来惠，益见同心向上诚。染色稼云皆喜色，作声蛩露是秋声。午曦驻马蒸炎热，骤雨吹凉便朗晴。
至喀喇河屯叠壬寅韵
作者：弘历
朝代：清
体裁：七言律诗

夜雨晨晴恰合期，行宫到复霈棼丝。北方诚觉今年幸，尺泽却赢昔岁滋。秀实尚廑数月远，旰宵惟戒一心嘻。满招损也谦受益，敢不书绅常诵之。
至喀喇河屯用前作韵
作者：弘历
朝代：清
体裁：七言律诗

按顿行程有定期，平泉驻跸冒烟丝。山溪�迤何妨泞，黍垄青葱亦颇滋。呈马骊黄多绎绎，迎銮宾客总嘻嘻。雨兼年老乘舆至，一咏旧诗却愧之。
至喀喇河屯行宫
作者：弘历
朝代：清
体裁：七言律诗

分明设县号滦平，仍旧贯原称黑城。苇峪行行背后指，松冈款款面前迎。岩斋小憩真神谧，月户閒开任景呈。希雨望晴题四壁，无非一念为民生。
至喀喇河屯行宫作
作者：弘历
朝代：清
体裁：七言律诗

一夜西风送峭寒，晓行秋意拂征鞍。前朝炎热忘何所，胜境清凉报有端。按辔到来留信宿，凭轩望去赏岩峦。先声真觉娱人意，飒飒泠泠树杪看。
至喀喇河屯行宫作
作者：弘历
朝代：清
体裁：七言律诗

一谷芃芃华黍风，依山高下见行宫。良农所望惟铜雀，司圉呈来总骏骢。披霁心怀真是爽，当秋意气不期雄。列藩路左迎銮至，都说嘉禾处处同。
至喀喇河屯行宫作
作者：弘历
朝代：清
体裁：七言律诗

亦复乘舆亦骑马，年虽望七敢偷安。滦平得号欣称县，札萨迎途虔谒銮。惠近柔遐恒志切，抚今思昔暗心酸。分明翼曰山庄到，夏凊全殊著句难。
至喀喇河屯行宫作
作者：弘历
朝代：清
体裁：七言律诗

晓凉步辇历平川，�峪经过翠岭巅。循例虽然仍易马，对时却自懒催鞭。行宫到以昨年似，税驾欣于午刻前。别墅依然河那畔，便教问景度兰船。
至喀喇河屯行宫作
作者：弘历
朝代：清
体裁：五言律诗

苇峪落川平，吉总按辔行。麦原方逮穫，黍阪始看萌。野老田间问，近藩路左迎。止之毕来觐，亲上足嘉诚。
至喀喇河屯行宫作
作者：弘历
朝代：清
体裁：七言律诗

襟带滦江向野宽，黑城今复驻鸣銮。昔年建置无心考，此日农桑著意观。岭树因遥望惟绿，川波虽弱势犹漫。纳凉嘉荫仍炎炽，便冀蒸云作雨�。
至天津府即事一首
作者：弘历
朝代：清
体裁：七言律诗

行时隔岁至津关，依旧观风侍懿颜。御舫赏春欢益畅，乘骢问俗力犹闲。最怜幼挈老扶夥，一任鞭尘马足间。虽是眼前都踊跃，向隅隐讵少民艰。
至天津策马由府城观民阅河遂至行馆驻跸
作者：弘历
朝代：清
体裁：七言律诗

省方兹日莅天津，策马沿堤入绮闉。三十二年念常注，京垓兆庶意俱亲。地当南北舟车要，水会东西河海循。何必管弦缋民乐，伊余所喜在还淳。
至天津驻柳墅行宫之作
作者：弘历
朝代：清
体裁：七言律诗

长堤步辇府城观，虔谒崇禧露冕冠。两次成三赖天锡，八旬有四惬民欢。笙歌听厌衢和巷，安阜情非饥与寒。讵鲜远村向隅者，宣咨畺吏布恩宽。
至宝稼营作
作者：弘历
朝代：清
体裁：七言律诗

畅春陆路祇三程，宝稼今朝驻水营。登舫高年体益豫，巡齐千里众摅诚。一人养合天下共，万寿增如大海并。设以循名期责实，祈农惟是祝西成。
至宝稼营登安福舻作
作者：弘历
朝代：清
体裁：七言律诗

避浅因教陆路遵，就深御艇候河滨。水营制斥过于昔，宝稼名欣祝自春。木榻筠窗意以惯，云容波态景从新。万民安实一人福，敢傲一人劳万民。
至张三营行宫赐宴诸蒙古叠丁丑旧作韵
作者：弘历
朝代：清
体裁：七言律诗

示远围期两日加，罢围依旧见黄华。曦迎暖谷人披袄，雪点峣峰树戴花。自为驱驰聊布惠，可知中外总为家。洛那有宴仍教预，嘉彼鳞流仰集遐。
至德州山东巡抚阿里衮率所属来接诗以示之
作者：弘历
朝代：清
体裁：五言排律

清跸临齐境，春风广陌开。兆民看踊跃，百尔效追陪。重道尼山近，绳踪尧德恢。喜观群志戴，切忆去年灾。求莫惊心矣，思艰蒿目哉。■须勤供奉，不为豫游来。
至德州行馆驻跸用近作于德州降旨免各府旧欠麦本银诗韵
作者：弘历
朝代：清
体裁：七言律诗

齐甸鲁疆历以周，惠民频与豁追求。已欣各蒇明禋典，更值均沾霈泽优。白絮辞条柳迎夏，绿苗吐穗麦含秋。去时愿幸来时副，农事王畿验返舟。
至德州诣皇太后行宫问安
作者：弘历
朝代：清
体裁：七言绝句

川陆邮程会德水，起居今日觐慈云。御舟敬悉适眠食，半月萦怀一旦欣。
至新城行馆恭问皇太后安喜成长句
作者：弘历
朝代：清
体裁：七言律诗

六日分程此会程，安询清健倍欢情。行宫驻揽春花发，步辇凭欣秋麦萌。信宿登舟体愈适，万年祝帙念惟诚。今朝下马尤增喜，响钵间同七字成。
至旃檀林有会·其一
作者：弘历
朝代：清
体裁：七言绝句

旃檀居左创得右，所隔不过一岭高。遂有东西上下异，笑他名象令人劳。
至旃檀林有会·其三
作者：弘历
朝代：清
体裁：七言绝句

既云一切胥为幻，何事三年望捷仍。丈六无言如有语，自寻烦恼自当应。
至旃檀林有会·其二
作者：弘历
朝代：清
体裁：七言绝句

旃檀林处孰宜住，自是跏趺丈六身。一岁别来片时憩，去来离合究谁真。
至曲阜二首·其一
作者：弘历
朝代：清
体裁：七言律诗

鸣梢重至圣人乡，雨霁青郊正艳阳。元气闾阎复前度，儒风经史表他方。八年岁月驹兮电，万户恬熙耕与桑。莅止叩瞻申积悃，素王教泽并天长。
至曲阜二首·其二
作者：弘历
朝代：清
体裁：七言律诗

彩焕金声玉振坊，辞舆肃步意存庄。翼朝自式秩宗礼，此日虔申古鼎香。抚迹还教每事问，致思合是不辞详。尧题舜额钦瞻处，尊圣吾朝典益彰。
至杭州即事成什
作者：弘历
朝代：清
体裁：七言律诗

夜雨优沾晓犹密，轻舆发驾指杭城。石塘且不十分泞，已刻渐看四宇晴。连垄青葱二麦润，夹途欢喜万民迎。行宫到绝问安事，俛首无言自怅情。
至杭州行宫驻跸八韵
作者：弘历
朝代：清
体裁：五言排律

塘栖朝启跸，宝庆午维舟。策马武林入，观民文教修。湖山重到识，衣食永图求。曰庶诚堪喜，思艰转益愁。遇灾怜静待，救急悉心谋。旋转叨鸿造，欢欣迓六驺。绳先期展义，祝嘏愿添筹。即渐临明圣，几閒拟畅游。
至杭州诣皇太后行宫问安有作
作者：弘历
朝代：清
体裁：七言律诗

盐官先往为筹塘，旧路安舟奉寿康。百里邮程至卓午，两朝食履庆增常。抚兹廛市诚殷富，益为黔黎计久长。咫尺西湖清且丽，承欢雅足答韶光。
至柳墅行宫作
作者：弘历
朝代：清
体裁：五言律诗

遥看笼墅青，近识径和庭。又以三年别，居然此日停。惟期供憩息，何必缀台亭。细雨午时歇，中心益不宁。
至柳墅行宫即事一律
作者：弘历
朝代：清
体裁：七言律诗

浮桥策马过河滨，河上行宫绿柳循。台馆嫌看重修葺，商民豫祝夥排陈。既成不说愧一己，适可修仪示远人。题壁旧辞何太似，望霖如例皱眉频。
至正定府作
作者：弘历
朝代：清
体裁：七言律诗

五台返跸东垣莅，谒像观风旧例如。耕种趁时他自力，渥优望泽我难舒。呼毋践麦弗听也，便觉扬尘何碍欤。却幸不为民所惧，欢迎无万任随舆。
至正定府即事
作者：弘历
朝代：清
体裁：七言律诗

昔岁由兹往五台，今番乃自五台来。往来道路胥偶尔，今昔光阴亶速哉。问俗观风此宵旰，颠燕踬赵久尘埃。佛香阁畔旧行馆，信宿何妨适静陪。
至正定府驻跸
作者：弘历
朝代：清
体裁：七言律诗

廿年未到恒山郡，瞬息流光昔即今。亲爱民情迎佖路，溺饥予意切深心。原非问水寻山至，惟是曰休云助临。一节相应亦弗讳，乘閒考古屡增吟。
至正定府驻跸
作者：弘历
朝代：清
体裁：七言律诗

春巡重此驻东垣，疆政民风历省存。二釜饔飧稍养给，十年生聚益滋繁。迤西屏障围恒麓，直北共球拱蓟门。高阁佛香应降祉，南山祝寿奉金根。
至汤泉行宫作
作者：弘历
朝代：清
体裁：五言律诗

计里一由旬，行宫此驻轮。未来六阅岁，相值暮之春。觱沸温泉涌，芳菲花木新。坐宣地方吏，民务细咨询。
至汤泉行宫停跸作
作者：弘历
朝代：清
体裁：古风

乙未春在兹，往盘向东去。壬寅春在兹，自盘西归住。胥已隔六年，光阴何其速。予亦过古稀，孜孜日犹故。闻说坐温泉，益龄蠲疾愈。因之信宿停，匪为游观趣。诸景旧题遍，忧乐率多遇。兹惟默领之，藻祛神以悟。
至泉林三叠旧作韵·其一
作者：弘历
朝代：清
体裁：七言律诗

一山陪尾又负尾，纪载从来艰确明。按辔早知行馆近，驻旌刚值晓春晴。所嘉东国群黎朴，已有南江大吏迎。四度安舆奉游豫，同民翘首祝釐情。
至泉林三叠旧作韵·其二
作者：弘历
朝代：清
体裁：七言律诗

横云馆里忘机坐，那是前过及此来。最爱林泉若相候，且欣瓯研与为陪。子云逝者如斯耳，回叹末由也已哉。触目多成惭愧处，敢从胜境恣㣶徊。
至泉林二首·其一
作者：弘历
朝代：清
体裁：七言律诗

脩禊昨才过上巳，禁烟今已近清明。绿深草色轻风拂，红润花光宿雨晴。老幼就瞻由次第，泉林苍秀正逢迎。碑亭屃赑先钦读，益识文谟望道情。
至泉林二首·其二
作者：弘历
朝代：清
体裁：七言律诗

奎章明喜尼山近，我自尼山祭罢来。旧日行宫重脩葺，暮春曲水足追陪。泗源叠出似之矣，陪尾传讹久矣哉。林色泉声欣始遇，得教散志一徘徊。
至泉林二首再叠旧作韵·其一
作者：弘历
朝代：清
体裁：七言律诗

泉林子在川上处，成诵髫龄记忆明。五十望墙犹未入，东西归壑又逢晴。门庭熟路无须问，轩榭前题有若迎。胜地良辰扶翠辇，高年憩赏足娱情。
至泉林二首再叠旧作韵·其二
作者：弘历
朝代：清
体裁：七言律诗

我曾两度驻负尾，绝胜浑如初度来。何必管弦誇热闹，可知泉石称清陪。观民蒿目盈宁耳，近圣翘心钻仰哉。较量前番幸成武，几閒对景一徘徊。
至泉林二首叠旧作韵·其一
作者：弘历
朝代：清
体裁：七言律诗

无多室宇淳而朴，咫尺泉林秀且明。芳勒杏花春未放，素皴杞树雪初晴。窗棂好景随心会，壁额前题向客迎。民气安和岁中上，省方缘此一怡情。
至泉林二首叠旧作韵·其二
作者：弘历
朝代：清
体裁：七言律诗

稧辰昨岁雨馀至，春孟今朝雪里来。宫是仁皇曾驻憩，辇扶圣母喜趋陪。西瞻曲阜增颙尔，南指江乡已近哉。不异前兹惟问夜，军书筹画为偟徊。
至泉林五叠旧作韵
作者：弘历
朝代：清
体裁：古风

七言依旧韵赓叠，六度来兹诗纪明。岁验为今与为昔，境看宜雨复宜晴。泉犹带砌清而俟，山不出门静以迎。几净瓯香都好在，待予几暇遣吟情。此实宣尼在川处，例遵曾读御碑来。近乎将洁牺尊奠，幸矣频随凤辇陪。八景徯遥合偿也，一时抽秘可迟哉。书堂傍晚银檠朗，溯忆流阴㣶且徊。
至泉林八叠旧作韵
作者：弘历
朝代：清
体裁：古风

七叠兹来成八叠，甲辰诗债又偿明。炽然纵此分今昔，幻矣向来吟雨晴。不碍景光成启迪，谁云泉石泯将迎。却惭八十翁老矣，益切群黎爱戴情。西瞻阙里隔信宿，为读穹碑先此来。昭若至今鸿训示，怆然非昔凤舆陪。忘情未可置恝尔，欲咏依然增戚哉。书屋夜檠清不寐，阅年七复照徘徊。
至泉林六叠旧作韵·其一
作者：弘历
朝代：清
体裁：七言律诗

韵赓六叠来七度，昔岁今时历历明。最绝尘区石泉泌，无双画境晓春晴。砌苔向日暖相送，庭树识人意与迎。欲罢不能勉摘句，东厢瞻望若为情。
至泉林六叠旧作韵·其二
作者：弘历
朝代：清
体裁：七言律诗

丙申曲阜近瞻礼，弗重莅因径此来。原有在川留圣迹，可无一宿寓翘陪。山容水态诚佳矣，笺擘毫挥却懒哉。明晓便当催辔去，耽乎胜景漫迟徊。
至泉林四叠旧作韵·其一
作者：弘历
朝代：清
体裁：七言律诗

常念民观惟义展，重临窦暗复亭明。径寻熟路欣如昨，雨盼仲春惜每晴。绕榭镜澜澄意会，笼堂古荫向人迎。掞笺四叠前题韵，石火流光偶绻情。
至泉林四叠旧作韵·其二
作者：弘历
朝代：清
体裁：七言律诗

至止非遥居近圣，略同皇祖此先来。在川水出首成泗，落甸山犹尾是陪。所愧豫游为度耳，设云钻仰末由哉。不留寓意吾原惯，未免于斯低复徊。
至泉林驻跸
作者：弘历
朝代：清
体裁：七言律诗

由旬计里近而便，林是儒林泉圣泉。那可言过于此地，因之成驻似前年。不教七萃严诃跸，竟许群黎拥亸鞭。旭暖风和略乘马，古稀腰臂尚依然。
至波罗河屯即事
作者：弘历
朝代：清
体裁：七言律诗

天淡云閒碧宇高，纷迎猎骑意都豪。按程且自行轩驻，清暇偏宜吟几陶。早黍晚荞胥有穫，人和世泰幸斯遭。三峰笔架原如旧，隔岁由来喜试毫。
至波罗河屯行宫作
作者：弘历
朝代：清
体裁：五言律诗

笔架远瞻峰，行行别馆逢。风开林径曲，露茂菜田浓。最是心之赏，宁惟膝所容。青城译旧语，懒惰问仙踪。
至泰安白鹤泉行馆作
作者：弘历
朝代：清
体裁：七言律诗

出谷缘山跸路延，花村柳墅望相连。观民缓迈青郊道，行馆新成白鹤泉。祇以娱慈用允尔，设云适已实惭焉。八旬圣母扶瞻岳，更祝如斯亿万年。
至济宁行馆作
作者：弘历
朝代：清
体裁：七言律诗

计里今朝历七十，登舟更十里而遥。是宜朴宇供慈憩，况值渐车便众翘。何事亭台过缀景，转增惭愧切衣宵。情知并不劳民力，也念商资为此消。
至淀神祠旁行馆作
作者：弘历
朝代：清
体裁：七言律诗

中夜起风闻枕上，发舟未免略廑情。挂帆因顺行尤速，到馆较常早且平。历览民迎计安奠，实叨神惠佑昭明。堂仍颐庆供慈豫，拟似筹添海屋盈。
至灵鹫峰文殊寺即事成句
作者：弘历
朝代：清
体裁：七言律诗

开塔曾闻演法华，梵经宣教率章嘉。台称以五崇标顶，乘列维三普度车。萦缪抒诚陟云栈，霏微示喜舞天花。曼殊师利寿无量，宝号贞符我国家。
至烟郊日作
作者：弘历
朝代：清
体裁：七言律诗

淡沲烟光郊趣深，吉行六辔缓如琴。却看络绎迎夹路，称贺连翩集盍簪。一喜由来生万喜，人心因识即天心。自维于此何脩遇，虔巩持盈倍励钦。
至烟郊行宫晚坐
作者：弘历
朝代：清
体裁：五言律诗

昨月雨而雪，今朝霁以暄。雪时虞气冷，暄景协春温。稊柳甫临节，芽麰无碍原。凭舆诚略慰，回念不孤烦。
至白涧行宫作
作者：弘历
朝代：清
体裁：七言绝句

定光遥见塔针尖，遵甸翻因廿里添。不驻田盘驻白涧，纡行雅合避疑嫌。
至盘山静寄山庄作·其一
作者：弘历
朝代：清
体裁：七言律诗

浓云霔雨岭巅披，下岭轻阴勒雨丝。问悉昨宵三寸被，果然绿野大田滋。无来白足何相迎，有喜黔头许共知。松色泉声依旧静，山庄静寄祗如斯。
至盘山静寄山庄作·其二
作者：弘历
朝代：清
体裁：七言律诗

当春花事正如然，为托山庄特净娟。暂住此来期五日，回思乡别又三年。所惭德业何曾进，祇觉吟情未尽蠲。胜处却宜含蓄好，不妨林壑且藏烟。
至盘山静寄山庄作哈萨克汗阿卜赉遣其子斡里苏尔统来请安于御园赐宴因成是什·其一
作者：弘历
朝代：清
体裁：七言律诗

未徵侍子入朝参，却以输诚叠遣男。不督因之深感慕，无私应与遍包含。笙镛并奏春光畅，金帛优颁恺泽覃。忽忆朱波方梗化，一为惬意一为惭。
至盛京再叠癸亥七言长律十四韵
作者：弘历
朝代：清
体裁：七言排律

万古陪京峙大东，二陵佳气郁菁葱。迁都群意原非合，定鼎皇心迥不同。虑大焉能细虑小，图王宁渠祗图躬。立门作庙斯经始，控北征西此据中。众议虽违众咸服，实猷有在实非空。仍惟示俭衣从撷，初弗尚奢辔响珑。城内斯治外斯攘，阙文其德武其功。民人曾未赋租敛，子弟原胥力作攻。各有室家安沛里，于时言语燕酆宫。人咸其德基爰固，天锡以庥岁屡丰。故国益深钦祖泽，长言亦岂尽孙衷。数朝祗惜莲壶促，一瞥无殊蕙篆融。癸亥倏看癸卯到，少年忽作老年通。再临能否浑难定，剩有回瞻晓日红。
至盛京叠癸亥七言长律十四韵
作者：弘历
朝代：清
体裁：七言排律

廿四春秋心结东，梦中佳气远葱葱。于焉莅止今朝慰，蓦尔回思昔日同。开创每怀廑帝虑，经营宁为豫皇躬。辽原犹谓地居僻，沈水端宜都建中。违众议当定议独，念群劳亦岂劳空。重门皋应排铜闼，崇宇辉煌栉瓦珑。百雉岧岧因地利，十亭翼翼亮天功。答阳势据风云会，不日成皆子弟攻。西伐兵戈近敌垒，北来宾客燕王宫。所谋大讵惜其小，虽用俭仍示以丰。悠久规模贻奕叶，艰难缔搆缅神衷。再临故国景依旧，正直清秋候尚融。绳继惟期百世永，拜瞻敢谓一诚通。独殊掖辇前巡况，不觉汍然泪眼红。
至盛京故宫日作
作者：弘历
朝代：清
体裁：七言律诗

精禋敬展十年思，莅止留都驻羽旗。秩秩肯堂钦祖德，依依爱日奉亲慈。气回嫩暖情均畅，云放新晴喜共知。信拟贞观欹案侧，武功得句再巡时。
至维扬即事
作者：弘历
朝代：清
体裁：七言律诗

小雨北风起蛰雷，夜阴晓霁进舟催。日暄景丽春方仲，幼挈老扶民总来。稍厌笙歌特烦聒，不嫌梅竹作清陪。竹西小杜曾留句，何事唐时已有开。
至维扬即事
作者：弘历
朝代：清
体裁：七言律诗

维舟易马策巡缰，古寺先因到上方。更复花宫命轻舫，遂由溪路至行堂。山情水态还如旧，巷舞户歌觉倍常。在此即当言此处，民风须识尚轻扬。
至苏州策马入城
作者：弘历
朝代：清
体裁：七言律诗

安福舻维运水滨，玉鞍徐控入城闉。可知其切觐光众，总是此衷保赤民。少者壮而壮者老，别因久故久因亲。银牌分赐诸耆艾，自笑吾年亦七旬。
至苏州策马入城据鞍得句
作者：弘历
朝代：清
体裁：七言律诗

庚子南巡正七旬，今来有四度芳春。维舟策骑仍康健，露冕观民益切亲。俾畏何如斯俾爱，忘怀那肯便忘仁。黄衣问岁八十六，似汝岁方归政辰。
至赵北口
作者：弘历
朝代：清
体裁：七言律诗

雄县城无十里遥，大堤柳色看招邀。已欣润景临西淀，遂踏春泥过板桥。赵北燕南昔划界，民风土俗此听谣。岸傍安福舻先候，水路开程在诘朝。
至赵北口作
作者：弘历
朝代：清
体裁：七言律诗

幅员昔日那堪论，赵北燕南此设关。直�今司一总督，姬周古割几区寰。淀惟就下分左右，路所必经熟往还。去岁秋霖是间甚，循堤历历阅民艰。
至赵北口作
作者：弘历
朝代：清
体裁：七言律诗

近淀鸣鞭不作尘，大堤重上熟途遵。赵燕南北人宁异，老幼扶携意总亲。前岁饥寒忘一旦，水乡风景阅三春。虽云元气兹差复，休养犹萦午夜频。
至避暑山庄之作叠壬子韵
作者：弘历
朝代：清
体裁：七言律诗

夏山雨足气清苏，霁景高低状各殊。百仞广仁逾峻岭，万年承德莅名都。家烟火众思安彼，八十三翁又至吾。于此昨曾筹豹策，讵期秋即蒇鸿图。
至避暑山庄作
作者：弘历
朝代：清
体裁：七言律诗

万叠螺峰蔚霁光，行秋又复驻山庄。蔽波荷锦犹呈绮，遍野禾云欲作黄。历看塞田真有幸，每居岩馆励无荒。今宵数问应何碍，为是明朝迓寿康。
至避暑山庄作
作者：弘历
朝代：清
体裁：七言律诗

夜雨朝晴行路宜，广仁岭过众情怡。山庄避暑上皇合，御骑习劳子帝随。讵为耽吟智仁乐，每勤示政旰宵为。更思秋狝多年罢，家法绳承莫怠之。
至避暑山庄作
作者：弘历
朝代：清
体裁：七言律诗

岭度广仁迎晓阳，郁葱佳气萃千祥。城隍祠建人烟富，至圣庙瞻文运昌。避暑山庄兹复莅，受恩深处那能忘。毋忘祖德戒虚语，勤政爱民永自蘉。
至避暑山庄作
作者：弘历
朝代：清
体裁：七言律诗

广仁去岁雨凭舆，策马平明此过诸。利穑沾膏还忆彼，习劳示众每廑予。青山绿水真佳处，奥室敞轩各洒如。所愧昔年临此者，依然午夜问军书。
至避暑山庄作
作者：弘历
朝代：清
体裁：七言律诗

庆典原无废习蒐，略迟启跸过中秋。行将兰塞千围合，且许山庄三日留。锦绣开屏间红绿，佩环淙峡互渟流。迎銮万姓休称谢，元气还廑可复不。
至避暑山庄作
作者：弘历
朝代：清
体裁：七言律诗

滦阳计里不由旬，按辔清晨度广仁。阛阓至今踰万户，苍黔自昔仰时巡。抚兹敢懈继绳志，眷彼依然乐利民。更有予衷深幸者，山田欣阅屡绥频。
至避暑山庄作
作者：弘历
朝代：清
体裁：七言律诗

祖功避暑建山庄，夏五来临岁以常。佳�屡沾昨真渥，浓云复作晓微凉。骋观农景时晴好，兼意旅情减泞良。岭过广仁看色喜，今居太上耀辉光。
至避暑山庄作
作者：弘历
朝代：清
体裁：七言律诗

虔奉慈舆又驻兹，尧年宝额至今垂。本予起爱起敬处，值此宜风宜月时。虫是秋音喧砌角，山犹古色罨帘眉。也知吟兴行将发，且复从容蕴蓄之。
至避暑山庄作再叠壬子韵
作者：弘历
朝代：清
体裁：七言律诗

富庶堪称塞外苏，锤峰亦弗两高殊。万家户倍烟火盛，合府学兴人士都。旧种新秧芃若此，目谋心惬慎殷吾。浓云峻岭游龙降，风雨归舟一例图。
至避暑山庄作叠去岁韵
作者：弘历
朝代：清
体裁：七言律诗

昨晚雨宜晴更宜，山庄于是驻清怡。途斯旧识不期至，民久相亲任意随。巡狩惟勤人事省，豫游讵在已私为。频频望捷仍未已，掷笔促章自哂之。
至避暑山庄六韵
作者：弘历
朝代：清
体裁：五言排律

昨夜雨而晴，金曦晓更晶。沿途尘气净，过岭树姿迎。仁祖豫游地，慈亲奉养情。闾阎欣辐辏，部落扈旄旌。信是仙庄美，常逢秋景清。今年迟鹿候，信宿便登程。
至避暑山庄即事
作者：弘历
朝代：清
体裁：七言律诗

岩庄松坞行行到，水石烟花在在仙。月宇真称离俗地，云窗雅喜读书筵。试声秋鹿曾何谓，弄影春驹有底缘。嘉宴年来多惠远，翻愁渴望凯音旋。
至避暑山庄即事
作者：弘历
朝代：清
体裁：七言律诗

沿途宝稼阅回苏，岭过广仁气象殊。历谒金城文武庙，果然玉塞帝王都。万民便仰创垂祖，庶政勤仍朝夕吾。复值师贞廓尔喀，筹几望捷慎先图。
至避暑山庄即事
作者：弘历
朝代：清
体裁：七言律诗

陟降广仁度峻岑，山庄在望郁云林。图安烟火孳民户，兴学济跄接子衿。廛市虽欣歌乐岁，山田颇觉待甘霖。轻雷送雨未成寸，敢即慰滋惕以钦。
至避暑山庄即事
作者：弘历
朝代：清
体裁：七言律诗

雨非成泞晓来晴，高岭无尘平坦行。利涉固知宜众役，欠优谁识蕴予情。黄衣老或较吾少，青领士都瞻驾迎。略觉纾怀盈目者，黍禾菁蔚露光晶。
至避暑山庄即事
作者：弘历
朝代：清
体裁：七言律诗

露重山田霁晓云，广仁岭过意增欣。城隍永吁金瓯固，孔庙新排石鼓文。行庆今年萃中外，持盈一已勖忧勤。髫龄敢忘承恩地，祖训聪听尊所闻。
至避暑山庄即事·其一
作者：弘历
朝代：清
体裁：七言绝句

三朝秋潦暂稽程，策渡轻装趁快晴。咫尺仙庄亦莅止，万千宝穑可登盈。
至避暑山庄即事·其二
作者：弘历
朝代：清
体裁：七言绝句

尧年家法依然仰，任驭舆梁已就成。侍卫驰来知悦豫，慰哉悬切寸心诚。
至避暑山庄即事书怀
作者：弘历
朝代：清
体裁：七言律诗

岭度广仁晓旭殷，宫临避暑敞云关。几经绝域策耆定，适值潢池逞鞠顽。兵顿徒称因阻雨，贼逃预计竟翻山。豫游肯此疏几务，筹笔忙仍宵旰间。
至避暑山庄即事得句
作者：弘历
朝代：清
体裁：七言律诗

仁皇避暑此卷阿，恭奉慈舆岁一过。适以明禋举方泽，遂教启跸秩南讹。仙庄夏景迎吟马，画嶂晴光濯黛螺。五十馀年忆恩顾，昨朝今日不争多。
至避暑山庄即事得句
作者：弘历
朝代：清
体裁：七言律诗

千峰敛雾矗螺鬟，岭过广仁接阓阛。虽是旬馀迟出跸，却饶一月畅居山。评量农务黄云际，启迪诗情绿树间。更有予心深喜处，明当策马迓慈颜。
至避暑山庄即事得句
作者：弘历
朝代：清
体裁：七言律诗

宿雨清尘度岭邮，府今承德昔兴州。人勤农贾滋而庶，户有弦歌教以修。冉问孔云斯正合，李唐赵宋此能不。抚时益切持盈志，曰奉无私莫外求。
至避暑山庄即事得句
作者：弘历
朝代：清
体裁：七言律诗

晓跸乘凉喜快晴，广仁岭过见岩城。青衿迎驾蔚文教，赤子填街豫众情。休养恒为计衣食，诘戡幸尔罢经营。今年避暑饶清暇，惟益夔夔戒满盈。
至避暑山庄即事得句
作者：弘历
朝代：清
体裁：七言律诗

詄荡宏开丽正门，山庄佳气郁朝暾。永言后序常心注，敬睹前题此目存。设曰昔年如昨日，敢忘圣祖爱愚孙。兹来驻跸将临沈，景仰王基示奕昆。
至避暑山庄即事得句
作者：弘历
朝代：清
体裁：七言律诗

跸启云开惬众情，历观宝稼总芃生。山庄避暑一朝至，驿路无尘七日晴。仍此宵衣及旰食，深予保泰与持盈。昨年斯画安南务，竟得归降锡宴并。
至避暑山庄即事得句·其一
作者：弘历
朝代：清
体裁：七言绝句

云势侵晨欲放晴，广仁岭过朗曦迎。山庄早悦遥看目，衢市先殷众迓情。
至避暑山庄即事得句·其二
作者：弘历
朝代：清
体裁：七言绝句

祖泽至今歌乐利，予心惟永戒骄盈。时巡近远藩王集，不必言威惠以诚。
至避暑山庄即事成什
作者：弘历
朝代：清
体裁：七言律诗

沾渥孟中及仲初，快晴幸过两旬馀。麦收早晚均崇若，涂涉山川总晏如。敢以熙和懈勤省，依然宵旰弗宁居。地高关外田虽种，一雨尤佳又望予。
至避暑山庄即事有作
作者：弘历
朝代：清
体裁：七言律诗

涨消桥就坦途培，至止还迟十日来。岭过广仁境詄荡，门临丽正象昭回。峰容水态如相迓，松牖云庄畅好陪。不事招徕归远域，行看嘉宴此重开。
至避暑山庄即景
作者：弘历
朝代：清
体裁：七言律诗

避暑年年北郊后，登程六日一朝临。麦黄黍绿历怡揽，细雨轻阴飒启吟。莅止宵衣旰食处，敢忘孙沐祖恩深。古稀底是相应者，未失由来赤子心。
至避暑山庄即景成什
作者：弘历
朝代：清
体裁：七言律诗

万家列肆接闉扉，驻熟山庄到若归。一路饱看秋稼好，千峰叠矗晓云稀。今而来似昨而去，旰以食仍宵以衣。永佑层楼神御奉，虔瞻先敬写心依。
至避暑山庄即景成什
作者：弘历
朝代：清
体裁：七言律诗

兰露松风晓气清，广仁岭过见岩城。万家烟火兹增倍，五谷仓箱望益诚。智水仁山怡性谧，高畦低垄喜天晴。更予一节便宜者，午夜军书罢问程。
至避暑山庄得句
作者：弘历
朝代：清
体裁：五言律诗

山庄临上塞，皇祖具深猷。最是承恩处，敢忘继志谋。诸藩群入觐，苏对远来投。待至将行庆，贻庥庶少酬。
至避暑山庄得句
作者：弘历
朝代：清
体裁：七言律诗

承德新升以府名，四民欢忭路旁迎。山河自是万古阅，寒暑忽教两岁更。虽曰励躬法祖志，伤哉回首养亲情。初来例有诗篇纪，惭愧无端七字成。
至避暑山庄恭问皇太后安即事志喜
作者：弘历
朝代：清
体裁：五言律诗

行馆凌晨发，山庄傍已臻。加丰慈体豫，至乐慕怀伸。日影窗延暖，秋园气蔼春。万年结心愿，如愿吁天申。
至避暑山庄恭问皇太后安喜而成什
作者：弘历
朝代：清
体裁：五言律诗

三度减围期，问安心早驰。䟎程瞻懿履，仙境适慈颐。廿日身益健，千秋愿若斯。吾惟知以喜，不忍忆宣尼。
至避暑山庄日辉特台吉阿睦尔撒纳等接见
作者：弘历
朝代：清
体裁：七言律诗

冬节山庄此重寻，冲寒为慰远藩心。开疆扩土非吾志，机辏人归藉帝临。迎跸翘瞻犹卉服，诘朝宠锡易华簪。薰风五月员渠宴，壁上诗笺一再吟。
至避暑山庄日都尔伯特台吉策凌等接见
作者：弘历
朝代：清
体裁：七言律诗

路左倾诚候属车，来归怜远自员渠。识时称杰惟嘉尔，敷德宾遐何有予。锡爵都教加衮服，赐飧还拟赋嘉鱼。一家中外欢言畅，底事周官藉象胥。
至避暑山庄驻跸作
作者：弘历
朝代：清
体裁：七言律诗

山庄避暑祖功深，待葺园斋用早临。绿屿青峰新景色，对时育物旧神心。欲凭福地遣烦绪，自有云山启静吟。明日慈舆便言至，欢迎夏凊仰徽音。
至避暑山庄驻跸即事一律
作者：弘历
朝代：清
体裁：七言律诗

过岭遥看日上东，山庄万木翠云笼。右祠左庙胥瞻暨，后海先河此意同。避暑兼因避庆典，致閒返以致跻公。虽然昨岁曾经驻，切切怀思未解衷。
至避暑山庄驻跸即事得句·其一
作者：弘历
朝代：清
体裁：七言绝句

山庄避暑例依前，是日行旌涖止便。皓日扬辉瀼麦露，轻风拂爽引槐烟。
至避暑山庄驻跸即事得句·其二
作者：弘历
朝代：清
体裁：七言绝句

经营敬仰垂奕世，跋涉宁当谢长年。仍拟木兰亲校猎，徒云即鹿岂其然。
至避暑山庄驻跸成什
作者：弘历
朝代：清
体裁：七言律诗

每岁秋临避暑庄，逮云至止暑先藏。去年曾一观其妙，夏凊真称乐以长。预此清尘成例典，明当爱日仰康强。几閒那得饶清静，不尽吟题正待偿。
至金山驻跸作
作者：弘历
朝代：清
体裁：七言律诗

画舸长江兹五度，较前四度景嫌殊。云瞻日就情仍彼，游奉欢承感切吾。未可罢巡以民恋，依然安泛赖神扶。全山纯粹而精处，秀助吟酬那得无。
至阙里瞻拜因成八韵
作者：弘历
朝代：清
体裁：五言排律

九年别庙貌，午夜结神心。所喜慈躬健，得陪圣迹寻。乘朝至曲阜，信宿憩泉林。总是资钻仰，于焉知古今。明当簋芹奠，先此鼎香钦。惬矣伸颙望，肃然对照临。尊闻独已恧，立教百王任。步入逊非昔，尤增惕念深。
至静寄山庄二首·其一
作者：弘历
朝代：清
体裁：七言律诗

晓行云罩见高峰，已觉宜人翠荡胸。水郭山村仍历历，横峦叠嶂自重重。鸣鞭大岭骋怀度，税驾仙庄觌面逢。驻跸此番期七日，寻幽摘句得从容。
至静寄山庄二首·其二
作者：弘历
朝代：清
体裁：七言律诗

不过游奕趁几馀，无逸一篇恒惕予。勤政爱民经历许，衣宵食旰敢渝初。仁斯寿寓知惟乐，桃已开多杏未舒。谁曰怡情兹静寄，惭仍晓夜问军书。
至静寄山庄驻跸之作
作者：弘历
朝代：清
体裁：古风

蓟州城外问前邮，佳气田盘早罨眸。忽到松门昨日似，才消莲漏半时遒。源桃埭杏红将发，横岭竖峰翠欲流。更忆香山春正好，皇妃皇子奉慈游。上陵回必驻山庄，静以洗心寄以常。镜水云岑标道趣，轻荑嫩蘤缋春光。鸟能言却如话旧，鹿本驯还不忍藏。五日小留岂孤负，行看次第有诗偿。
至静寄山庄驻跸即事
作者：弘历
朝代：清
体裁：古风

大岭才过罨眼青，田盘迟我早呈形。泉声石态兹重领，物喜民亲向所经。静寄倏成六年阅，山庄耐可七朝停。千峰傍午云容密，设雨应知地果灵。来为缘必去为因，傥去傥来底是真。恰甫三朝过上已，那堪十载忆庚寅。日长山静皆依旧，李白桃红又各新。到处前题吟四壁，不期忽作古稀人。
致仕侍郎沈德潜具摺请安并录进诗文稿赋此赐之
作者：弘历
朝代：清
体裁：七言律诗

兴居封事寄南云，快读新诗益慰欣。起我七言还借尔，嘉卿一念不忘君。黄山云海观何壮，绿野林泉咏更芬。为语馀年勤爱护，来春吴会共论文。
致仕大学士蔡新至闽谢恩信至诗以赐之
作者：弘历
朝代：清
体裁：七言律诗

康健还乡路八千，披章既喜复生怜。喜卿桑梓堪娱老，怜我旰宵未歇肩。绿野堂开围子姓，鳌峰山映教英贤。申诚庚戌重来祝，愿共期然或信然。
致仕礼部侍郎衔内务府总管丁皂保年九十矣朕每进宫必入朝请安矍铄如昔诗以赐之·其一
作者：弘历
朝代：清
体裁：五言律诗

旧日春卿贰，清时万石君。目光犹奕奕，衷赤尚勤勤。乐易故应尔，忠良众所闻。泰平无战伐，马援漫从军。
致仕礼部侍郎衔内务府总管丁皂保年九十矣朕每进宫必入朝请安矍铄如昔诗以赐之·其二
作者：弘历
朝代：清
体裁：五言律诗

未解彭佺术，曾将灌绛齐。林泉应乐齿，珂马尚闻鸡。菊水无须井，丹霞自有梯。所期职植众，难老总眉梨。
致佳亭
作者：弘历
朝代：清
体裁：七言绝句

如翼飞来临迥崖，偶缘登眺一开怀。下看绿野兴锄者，始悟都因雨致佳。
致本斋
作者：弘历
朝代：清
体裁：五言律诗

北别泰山麓，西临阙里程。言将脩释奠，久以阔瞻诚。顿宿循而驻，书斋洁且清。髫龄读论语，所愧是躬行。
致本斋有会
作者：弘历
朝代：清
体裁：七言律诗

修已治人胥有本，绎思应不外乎心。二而一也在礼复，始以终之凛帝临。叩圣兹因来阙里，近居明即至泉林。行宫斋额重瞻榜，犹故吾焉愧益深。
致爽楼
作者：弘历
朝代：清
体裁：七言绝句

假山之上构书楼，山下波光几席浮。不必披襟言致爽，金风玉露已中秋。
致爽楼
作者：弘历
朝代：清
体裁：七言绝句

墙背夕阳槛倚池，漪波翻影上檐楣。不须石级重登陟，已喜披襟致爽飔。
致爽楼
作者：弘历
朝代：清
体裁：古风

逢闰节候迟，仲夏未炎热。况屡经渥澍，晓凉犹可悦。小楼额致爽，爽更无庸说。宜麦喜町披，展袖非山列。入画得观殊，拈毫引兴别。
致爽楼口号
作者：弘历
朝代：清
体裁：七言绝句

朱明飒景似新秋，拾级因登楼上头。邂逅片时真致爽，谁知致爽永斯楼。
致辩
作者：弘历
朝代：清
体裁：七言绝句

致辩惭因尹壮图，谓民困怨肆虚诬。四蠲正赋两蠲漕，勿问吾惟惠有孚。
致远斋叙事
作者：弘历
朝代：清
体裁：古风

致远斋始戊辰岁，至今偻指卌五年。伊犁回部金川两，缅甸台湾安南延。昨近廓尔喀事竣，大功成计以十全。用不得已非穷黩，实因助顺恩赖天。耄耋归政候三岁，何敢更有他图焉。与民休息戒已满，惟祈时若绥丰连。
致远斋叠去岁韵
作者：弘历
朝代：清
体裁：古风

斯斋曰致远，致远宁一处。讵惟畅卷阿，益慎廑政务。昨岁驻此时，台湾报变故。以为两提臣，同往岂致误。谁知互观望，�凶乏猷虑。易将谓奋略，固守如一律。虽未滋后患，始终惧前顾。以此遣重臣，擒贼成功遽。遂乃抚黔黎，闾阎安寝寤。回思昨岁况，迅哉朝与暮。
致远斋有会
作者：弘历
朝代：清
体裁：古风

静宜园中此斋久，初得即以致远名。尔时正讨金川虏，园外驻兹健锐营。不得已用非黩武，遂因耆定邛笮平。平伊犁及靖回部，无不获力子弟兵。金川先降后以剿，始之终之致远成。其后潢池不足数，要即立蒇安吾氓。台湾蛮寇誇据险，曾未两月歼鲲鲸。缅甸赦罪请封至，安南光平亲诣京。斯皆致远之佳兆，而吾兢业恒戒盈。遑敢自矜诩武德，叠蒙天佑惟屏营。回忆纷矣�年事，痛定思痛增惕惊。
致远斋有会
作者：弘历
朝代：清
体裁：古风

香山敕政处，其名致远斋。致远在慎近，九州一心怀。即以远言之，所致亦广哉。准夷及回部，何啻万里开。土尔扈归顺，久矣雁臣陪。金川更报捷，屯种群番培。西藏高行僧，兹复祝寿来。自问得何脩，天贶蒙优恢。那更敢勤远，知足其言该。
致远斋理事
作者：弘历
朝代：清
体裁：七言律诗

驻跸香山四日期，肯缘游豫阔畴咨。因言观行求其当，授职量材审所宜。不恃已聪取公论，惟殷民隐欲周知。副名设更云致远，正此望悬驰捷旗。
致远斋自箴
作者：弘历
朝代：清
体裁：古风

静宜理政斋，额取诸葛字。宁静乃其本，致远则其施。回思世年来，致远匪一事。西北辟新疆，东南靖海澨。兹更不期中，象藩亲觐至。何莫非天恩，而我频承赐。敢更有所图，保泰惟增惴。
致远斋题句
作者：弘历
朝代：清
体裁：古风

致远题名久，驻园理事处。非关览景旷，惟慎敕几务。适接闽中章，�匪悉真故。按兵而不举，庸懦二人误。易贤更调兵，埋根弗回顾。独是海外遥，风信难定遽。亦惟尽我心，筹画勤寐寤。闻捷尚需时，徬徨盼朝暮。
舒布图铠巴图鲁奇彻布歌
作者：弘历
朝代：清
体裁：古风

千人万人敌昔有，亦惟能将资众力。一人奋勇敌二千，昔未前闻今始出。其人曰惟奇彻布，向为侍卫备宿直。去岁从军监包沁，包沁之人乃通贼。来围其帐欲肆害，奇彻布曾无惧色。徐腰櫜鞬手弓箭，出帐跨马声霹雳。蚁聚叫欢群近前，应弦馥倒贼辟易。辟易复前恃其众，长枪火铳竞相逼。奇彻布且战且走，得一柳林为障翼。贼人围之凡数重，恐自伤无施铳隙。持枪人亦弗敢进，进被箭死尸横骼。二千人各二十心，一人气夺二千魄。侵寻天暮众西奔，奇彻布归奏殊绩。赐金赐爵酬勤劳，复请从师肯宴息。舒布图铠巴图鲁，神勇之名汝应得。荆轲孟贲匹夫豪，日月爝火光应熄。我歌嘉尔岂徒然，勖我八旗永为式。
舒布图铠巴图鲁奇彻布歌
作者：弘历
朝代：清

千人万人敌昔有，亦惟能将资众力。一人奋勇敌二千，昔未前闻今始出。其人曰惟奇彻布，向为侍卫备宿直。去岁从军监包沁，包沁之人乃通贼。来围其帐欲肆害，奇彻布曾无惧色。徐腰櫜鞬手弓箭，出帐跨马声霹雳。蚁聚叫欢群近前，应弦馥倒贼辟易。辟易复前恃其众，长枪火铳竞相逼。奇彻布且战且走，得一柳林为障翼。贼人围之凡数重，恐自伤无施铳隙。持枪人亦弗敢进，进被箭死尸横骼。二千人各二千心，一人气夺二千魄。侵寻天暮众西奔，奇彻布归奏殊绩。赐金赐爵酬勤劳，复请从师肯宴息。舒布图铠巴图鲁，神勇之名汝应得。荆轲孟贲匹夫豪，日月爝火光应熄。我歌嘉尔岂徒然，勖我八旗永为式。
舟中
作者：弘历
朝代：清
体裁：七言律诗

舟中半月有馀过，阵雨虽逢未霈沱。都道北犹南地胜，可堪今似昔年何。敢因经久视为惯，祇觉当前愁转多。旧集閒翻图解闷，怕观沾在跸旋哦。
舟中夜雨
作者：弘历
朝代：清
体裁：七言律诗

弥月甘膏已觉稽，晚来云重雨凄凄。通宵喜听波声霔，诘晓才看霁色䨑。何处非民非赤子，即今惠我惠青齐。京畿一带复沾否，驿䮉誊章此伫徯。
舟中杂兴 其一 忆梅
作者：弘历
朝代：清
体裁：七言绝句

杂卉虽多鲜入诗，卷筒丁亥忆图姿。今年春暖盆梅谢，一例江南托远思。
舟中杂兴 其三 烹茶
作者：弘历
朝代：清
体裁：七言绝句

南方新到雨前茶，画舫竹炉本一家。恰似梁溪烟艇泛，擎瓯得句定无差。
舟中杂兴 其二 咏柳
作者：弘历
朝代：清
体裁：七言绝句

东墅西村绿与连，一条白水划长川。无端春雨开生面，如荠真形见老颠。
舟中杂兴 其四 习字
作者：弘历
朝代：清
体裁：七言绝句

文床棐几得閒多，习字非关为换鹅。却笑右军清逸者，何称笔阵弄干戈。
舟发姑苏
作者：弘历
朝代：清
体裁：五言律诗

兰鹢发胥江，风平五两䉶。霁天留晓月，麦剡入篷窗。行阅溪山画，真称文物邦。具区空阔里，涌出洞庭双。
舟泊乐善园因进一游
作者：弘历
朝代：清
体裁：五言律诗

渚园临碧川，漾漾见当前。阅岁未寻径，一时聊舣船。雨馀树如滴，夏孟卉初鲜。小就书斋坐，孤哉架上编。
舟泛山阴溪路
作者：弘历
朝代：清
体裁：五言律诗

棹入烟花浦，山迎綵鹢舟。桃霞烘日重，柳线曳风柔。应接真无暇，清明适与谋。若耶知不远，且迟命清游。
舟泛长河杂咏·其一
作者：弘历
朝代：清
体裁：七言绝句

香飘禾黍露华浮，悦目长河耐进舟。欲返御园趁晨爽，桂花深处度中秋。
舟泛长河杂咏·其三
作者：弘历
朝代：清
体裁：七言绝句

建闸通舟利溉渠，设如一泻乃无馀。因思绩学将治政，酝藉为高要在徐。
舟泛长河杂咏·其二
作者：弘历
朝代：清
体裁：七言绝句

堤柳汀芦澄晓烟，鸣桡声里度前川。回看万寿寺中柏，活句放参忽一年。
舟行
作者：弘历
朝代：清
体裁：五言律诗

春光渐可寻，春水一篙深。溪转看花抱，舟行逐鸟吟。锦丛醺蝶醉，绿藻隐鱼沉。物物皆天趣，悠然称我心。
舟行
作者：弘历
朝代：清
体裁：七言律诗

水肥帆饱利川途，一日遄过卅六湖。傍岸烟低笼绿柳，隔塘波碎刺新蒲。风光入夏方酣鬯，桃李婪春尚丽都。江浙河淮霎往返，清和节物较前殊。
舟行
作者：弘历
朝代：清
体裁：七言律诗

甓社菱丝春绿涵，可人新意是淮南。牙樯锦缆千秋鉴，蟹舍蜗寮一路探。关切民依铭实念，铺张治道戒虚谈。河防略具无多示，所虑更张率未谙。
舟行
作者：弘历
朝代：清
体裁：古风

自入山东境，舟行鲜御骖。每出船头坐，为便万民瞻。两岸堪纵目，沿路农功探。麦穗秀以齐，灌浆浪含含。大田种亦毕，出土发翠尖。独是微觉燥，风日渐烈炎。虽未崛�甚，弱苗恐难堪。何处非吾民，为望时膏甘。夏云布四宇，庶几三寸沾。
舟行
作者：弘历
朝代：清
体裁：七言律诗

舟行惯是水云乡，霁景今年迥异常。候冷尚迟桑叶绿，南来初见菜花黄。万民诚切尊亲意，午夜勤思富教方。例此入疆应有庆，向隅宁免为徬徨。
舟行入山东境
作者：弘历
朝代：清
体裁：七言律诗

去时遵陆返乘舟，一水殊分徐鲁邮。是日晴光明翠柳，前旬雨泽渥来牟。北河漕务心勤度，西郡民风目始谋。济运筹农胥要计，戒更张亦廑详求。
舟行即景
作者：弘历
朝代：清
体裁：七言律诗

天色湖光快晓晴，水邮十里片时行。新荑烟染看看重，宿雾晨消淰淰轻。江北淮南经次第，勾吴于越渐逢迎。徯来士女如相识，我以为田爱此情。
舟行口号
作者：弘历
朝代：清
体裁：七言绝句

岸转舟行风不随，却如风信屡迁移。本非风动缘舟动，六祖心传藉悟兹。
舟行春兴
作者：弘历
朝代：清
体裁：五言律诗

去棹春犹仲，归帆花尽开。围村红白间，铺垄绿黄堆。远寺溪烟隐，横桥岸柳回。最欣蜂蝶过，时带细香来。
舟行杂兴
作者：弘历
朝代：清
体裁：古风

大船张帆如箭急，小船爬沙苦弗及。以篙钩挽大船尾，携小船行巧注挹。大船人怨迟已行，小船人乐省力勍。中才者不中才养，故人乐有贤父兄。一射生挈十钝手，国有旧语亦知否。
舟行杂兴三十首·其一
作者：弘历
朝代：清
体裁：七言绝句

三山也只一舟通，疑在虚无缥渺中。何似湖天空阔处，半帆新水坐微风。
舟行杂兴三十首·其七
作者：弘历
朝代：清
体裁：七言绝句

中间玉阜四周湖，楼阁林花上下扶。设使伯驹为界画，不成圆峤亦方壶。
舟行杂兴三十首·其三
作者：弘历
朝代：清
体裁：七言绝句

凭携茶灶煮岷江，月在瓷瓶风在窗。此际且迟题七字，悠然静会果无双。
舟行杂兴三十首·其三十
作者：弘历
朝代：清
体裁：七言绝句

柁楼风正挂云帆，揽结湖山迥不凡。泊向清宵还可爱，镜中朗朗夜珠衔。
舟行杂兴三十首·其九
作者：弘历
朝代：清
体裁：七言绝句

古来佳丽数秦淮，巷迥乌衣草半埋。只有清溪流不尽，渔舟时泛白云涯。
舟行杂兴三十首·其二
作者：弘历
朝代：清
体裁：七言绝句

春雾濛濛傍晓封，姑苏城外恰闻钟。吴侬伊轧摇柔橹，舟过不教觌面逢。
舟行杂兴三十首·其二十
作者：弘历
朝代：清
体裁：七言绝句

石尤风息敛微波，入夕团团影玉娥。隔浦樯灯星万点，引人遥夜思如何。
舟行杂兴三十首·其二十一
作者：弘历
朝代：清
体裁：七言绝句

青翰收帆泊渚沙，著安文榻近窗纱。醉鱼水面跳明月，金玉离奇蹙浪花。
舟行杂兴三十首·其二十七
作者：弘历
朝代：清
体裁：七言绝句

落日鲸波漾远林，莫釐缥缈接湖阴。水晶宫里江妃宴，激楚犹闻吴会吟。
舟行杂兴三十首·其二十三
作者：弘历
朝代：清
体裁：七言绝句

烟雨楼前晓雾晴，花光在水月留楹。此时有兴难成句，且听流莺柳外声。
舟行杂兴三十首·其二十九
作者：弘历
朝代：清
体裁：七言绝句

吴下诗人沈德潜，相商新稿去轻纤。却因宣席欢颜叙，翻惹江乡离思添。
舟行杂兴三十首·其二十二
作者：弘历
朝代：清
体裁：七言绝句

云飞川泳妙中藏，取法奚须泥汉唐。乍忆诗人五百载，石湖烟雨尚横塘。